
A környezetvédelmi tudatformálás színterei és módszerei

(Dr. Havas Péter)

A környezetvédelmi tudatformálás  célja a környezettudatos magatartás, a környezetért felelős életvitel elősegítése. Távolabb nézve ez a magatartás-, értékrend-, attitűd-, érzelmi viszonyulások formálását és a környezetről-társadalomról kialakítható tudás bővítését célozza. Mindezek a törekvések a bioszféra – s benne az emberi társadalmak – megőrzésére, fenntartására irányulnak, a természetet, az épített és társadalmi környezetet, az embert tisztelő  szokásrendszer érzelmi, értelmi, esztétikai és erkölcsi megalapozásával.

Az emberek környezettel kapcsolatos viselkedését, magatartását és életvitelét összetett társadalompszichológiai és személyes tényezők szabályozzák. A környezettel összefüggő szokásokat (mint például a természethez, háztartáshoz, más emberekhez fűződő magatartásmódok és egyebek) a családi minták korai bevésődése szabja meg. Ezek a szokáselemek főként érzelmi viszonyulásokban, a modellkövetés erőtereiben gyökereznek. A serdülőkorra mind meghatározóbbá válik a kortársi minták hatása, az egymást követő és felváltó generációk által képviselt szubkultúra, a divat és a médiák-reklámok által képviselt életviteli stílusok. A viselkedés hátterében álló attitűdök alakulásában az életkor előrehaladásával mind meghatározóbb lehet a gondolkodás, az ismeretek és a tudás, jóllehet sohasem válik teljesen racionálissá a személyes döntések világa. A közvélemény, az adott társadalmi csoportok életstílusa,  egy-egy meghatározó kisközösség értékrendje ugyancsak hatással van a már kialakult környezeti attitűdökre. Az emberi magatartáskészlet az élet végéig befolyásolható és változásának vannak elősegítő és fékező tényezői. Az érdekek és a motiváció közvetlenebbül, a tanulás és a tudás bővülése közvetetten befolyásolja a hétköznapi viselkedést. Minden nevelőnek le kell számolnia azzal az illúzióval, hogy az emberi viselkedést csupán pedagógiai eszközökkel lehet alakítani. A pedagógiai vagy andragógiai hatás csak egy komponens a számos közül, amelyek együttesen befolyásolják az életvitelt, a magatartásra irányuló döntéseket. A tudás és az ismeretek az attitűdöknek egy kisebb alrendszereiként csak az érzelmi tényezőkkel és szokásokkal, életviteli értékekkel, normákkal együtt fejtik ki magatartás befolyásoló hatásukat. Egyszerűbben fogalmazva: az emberek magatartásában csak kevéssé tükröződik a tudásuk és az ismereteik  hatása. 

A tudatformálást általános értelemben nevelésnek nevezzük, hiszen céltudatos és a pedagógia-andragógia eszközeivel történő, professzionalizált és nagyrészt intézményesült tevékenység.  A környezetvédelmi tudatformálást a huszadik század derekától kezdődően a környezeti nevelés terminussal jelöljük. A környezeti nevelés legfontosabb tartalmai a fenntartható fejlődéssel, a jövő nemzedékek életminőség iránti jogaival, a bioszféra iránti felelősségünkkel kapcsolatosak, ezért hangsúlyosan erkölcsi-etikai  irányultságúak, attitűdöket és szokásokat formálók
Az élethosszig tartó, minden korosztályt és a társadalom minden rétegét érintő környezeti nevelés jelentőségét és szükségességét nemzetközi megállapodások is rögzítik. Az ENSZ első olyan dokumentumában, amely a környezeti neveléssel foglalkozik, a következő célkitűzést fogalmazták meg:

"A világ népei számára tudatosítani kell azt, hogy a környezet és a hozzá kapcsolódó problémák megoldása és az újabbak megelőzése megfelelõ tudást, felkészültséget, készségeket, attitűdöket, indítékokat és együttműködési szándékokat igényel, amelyek biztosítása a környezeti nevelés feladata." (Belgrádi Charta, 1975.)

Néhány évvel később (Tbiliszi, 1978), a meghatározó jelentőségű  első környezeti nevelési  kormányközi konferenciáján (szakmai vezetője William Stapp volt, 1930-2001) egy deklarációt fogadtak el, amely a környezeti nevelés három alapvető célelemét foglalta össze: 

1. Fokozni szükséges a  környezeti tudatosságot és annak felismerését, hogy a gazdasági, a társadalmi, a politikai és az ökológiai jelenségek kölcsönös függőségben és kölcsön-hatásban vannak mind a városi, mind a falusi környezetben.

2. Biztosítani kell mindenki számára annak lehetőségét, hogy a környezet védelméhez és megőrzéséhez szükséges tudást, ismereteket, értékeket, attitűdöket és készségeket a megfelelő módon megszerezhesse.

3. Meg kell teremteni az egyének, a csoportok és a társadalom egészének a környezettel kapcsolatos, szükségszerűen  új típusú magatartási és életviteli mintáit.

A környezeti nevelési kutatások eredményeinek elemzése azt mutatja, hogy a környezeti ismeretek önmagukban nem elegendőek; környezettudatos életvitelt azok a személyek tanúsítanak, akik azon túl, hogy ismerik a fontosabb környezeti fogalmakat, az aktuális környezetvédelmi problémákat és tennivalókat, az adott probléma megoldásához használható cselekvési stratégiákat, ugyanakkor hisznek is a tevékenységük jelentőségében, elkötelezettek a cselekvésben  és  gyakorlatuk van az önálló cselekvésben. A környezeti nevelés során érvényesülnek a nem-szándékos befolyásoló hatások, az iskolából kilépő gyerekeket körülvevő társadalom pozitív és negatív példái, érdekviszonyai. Indokolatlan az a pedagógiai messianizmus, amely kizárólag az iskolától és a  neveléstől reméli az emberek magatartásának megváltozását.

A társadalmi beilleszkedési folyamatban az egyén „környezeti polgárrá” történő szocializációs és tanulási folyamatai játsszák a meghatározó szerepet. A környezeti polgár fogalmi tartalmát azok a követelmények segítik meghatározni, amelyek a fenntartható fejlődéssel kapcsolatos törekvésekben az emberei magatartásformákkal, életviteli szokásokkal és szokás-cselekvésekkel  szemben támasztott elvárások. 

A magatartásformák és a környezettel kapcsolatos életviteli szokások (a fogyasztással, a napi életviteli tevékenységgel, a természettel-társadalommal, az ezekhez kapcsolódó konfliktusokkal összefüggésben) a korai életévek elsődleges szocializációs mechanizmusok révén alapozódnak meg. Ekkor vésődnek be a család adott kulturális hagyományai és életvitele által közvetített fogalmi kategóriák jelentésének magjai és kezdeményei az életről és halálról, a természetről és társadalomról, környezetről és az emberről. A családban lejátszódó szokás- és érték áthagyományozást szociokulturális öröklődésnek is nevezzük, utalva ezzel arra, hogy ezek színtere a korai életszakaszban a családban folyó nevelés belső világa. Fokozatosan kibontakozik a normakövető magatartás és a szabálytudat is, amely a család életvitelében rejtetten megnyilvánuló, a hétköznapi életvitelben megvalósuló értékválasztásokra, értéktudatra épül. A környezetvédelmi tudatformálás elsősorban ezen értékek formálására vállalkozik, olyan konfliktusok lehetőségét létrehozva, amelyekben összeütközik a család esetleg környezetközömbös értékrendje egy környezetklturát és fenntarthatóságot képviselő értékválasztással. A környezetvédelmi tudatformálás kezdettől felvállalja ezeknek a kognitiv disszonanciáknak, személyes konfliktusoknak a feszültségeit és következményeit, amelyek megnehezítik és bonyolulttá teszik a környezeti nevelési célok elérését.

Családi szocializációs hatások, az első életévek meghatározó jelentősége 

A családokra irányuló szociológiai vizsgálódások feltárják a család háztartásában megvalósuló életviteli szokásait. A családok viszonyulása a természethez, élőlényekhez, az energiához, az anyagi javak fogyasztásához, a vásárlási és hulladékkezelési szokásaik sokasága alkotja a család környezetkulturáját- amelynek része a családegész viszonyulása a globális és a helyi környezeti problémákban való eligazodás szándéka valamint a lakó-és munkahelyi környezetvédelemben való tényleges részvétel ténye. Mindezek a háztartásban, hétköznapokban ezer apró megnyilvánulásban valósulnak meg, amelyek a csecsemő és a kisgyermek számára olyan felnőtt modell, amelyet megtanul, követ és utánoz, mielőtt a cselekvésekről lenne tudatos véleménye. A modellkövetés a szülők jutalmazási-büntetési rendszerein, a szülők által képviselt és tanusitott normák betartatásával történik. A szociális tanulás olyan  humánspecifikus jelenség, amelynek a környezeti attitűdök, szokáscselekvések és értékrend  megalapozásában nagy jelentősége van. A kisgyermek nemcsak a szülei által megvalósított szokáscselekvéseket tanulja, követi (hiszen azt látja), hanem emellett e cselekvések hátterében megbúvó, rejtetten érvényesülő értékrendet és normák sokaságát is. Kiemelkedően fontos e téren a környezetről alkotott ősi, archaikus képek és fogalomcsírák képzése, amely a kisgyermek és óvodáskorban segít a világban eligazodni.

Az emberi újszülött és csecsemő környezetét és önmagát egységben, az édesanyával való duálunióban éli meg. Nincs különváltan Én és Környezet. A csecsemő tulajdonképpen önmagát, mint édesanyja egyik testrészét éli meg.  Az Én megjelenése az ősi, egységesen diffúz és kaotikusan összetett élménytartalom meghasadásával, differenciálódásával történik: az Én és a Másik létrejöttével. Az Én az a képződmény, amely a látható, érzékelhető és mozgatható testet uralja. A Másik az a személy, akit nem tud az Én mozgatni, aki különálló, aki néha eltűnik és később visszatér.

 Az Én megjelenésével kezdetét veszi az én-központú környezetkép kiépülése, kibontakozása. A környezetben van a Másik is, ott vannak a tárgyak, a dolgok, az ételek, italok. A környezet kellemes és biztonságos, amennyire azt a Másik a szeretettel, gondoskodással és törődéssel átmelegíti. A Másik személy mindenekelőtt az Édesanya, akit kezdetben a kisbaba nem is tud a többi személytől megkülönböztetni. A kisbaba mindenkire mosolyog, hiszen összetéveszti az arcokat, személyeket. A Másik és a környezet tehát ősi módon az Édesanya archaikus kategóriája. A termékeny környezet, a magábafoglaló és ölelő környezet a Föld-Anya, akinek allegórikus és jelképszerű megjelenése a legkülönbözőbb kulturákban, az archaikus és a mai civilizációkban feltűnően hasonló és  általánosan elterjedt. A környezet-képek meghatározó előképe a gondoskodó, termékeny, megvigyázó,  anyai szerepelemekkel felruházott  Föld-Anya, aki Gaia istenasszonyként a földi lét, a természet megtestesítője.

  A különböző kultúrákban eltérő életkorokban, de egyszercsak elkezdődik az első olyan tanulási folyamat, amely a társadalomba való beilleszkedésünk kálváriájának első és egyszersmind legsúlyosabb stációja. Ez a toilett training, a szobatisztaság megtanulása.

Ennek drámai nehézsége abban áll, hogy egy kisgyermekkorban értelmileg felfoghatatlan dolgot kell elsajátítani: az ürítkező záróizmok tudatos működtetését, amelyek létezéséről a kisgyermek nem is tud. A szobatisztaság megtanulása a civilizáció mutatója. ( A kultúrlény erénye, amelyet jobb sorsra érdemes háziállataink egy részébe is belenevelünk.)

 A természetben önmagától semmi és senki sem szobatiszta. Erre csak az emberi nevelés erőtereiben lejátszódó jutalmazási és büntetési eljárások kényszeríthetnek, amelyek örökre elszakítanak az egységes és idillien biztonságos környezettől. A szobatisztaságra nevelt kisgyermek számára a korábban egységes és oszthatatlan környezet kettéhasad, a világ kétféle, egymással szembeforduló minőségre hasad: a tisztára és a tisztátalanra. A toilette tréning eredményeként gyorsan kialakul az undor a hulladékkal, a szeméttel, az anyagcsere végtermékekkel kapcsolatban. Megalapozódik a tisztaság értékként tételezése és létrejönnek azok a nyelvi kódban is rögzülő jelentés-értelmezések, amelyek a szemét szóban a negatív és pejoratív minősítést beégetik. A további évek, évtizedek során a szeméttel és hulladék kezeléssel kapcsolatos szokások mélyén  zavart okozva lappang a hulladéktól való negatív érzelmek, undor és taszítódás érzelmei.


A családi nevelésben a társadalmi hagyományok erőteljesen megjelennek, hiszen a család a környezettel kapcsolatos ismereteit és szokásait elsősorban az áthagyományozott szokáskészletből meríti. A fogyasztói társadalmakban élő családok többsége háztartásaiban környezetközömbös és részben környezetpusztító szokásokat szocializál, azaz továbbörökít gyermekeinek, akik később a környezetvédelmi tudatformálás, a környezeti nevelés során egészen más magatartási szokásokat és attitűdöket vesznek át nevelőiktől. Ugyanekkor összeütközésbe kerülhetnek a családban eluralkodott normákkal és szokáscselekvésekkel, amely növeli a családon belüli konfliktusok körét, ugyanakkor elősegítheti a családok környezettudatos életvitelének kialakulását.


A napjainkban lejátszódó globalizációs és migrációs folyamatok a társadalmak hagyományörző és ezzel ellentétes hagyományvesztő folyamatait erősen befolyásolják. A különböző etnikai és nemzetiségi csoportok egymás mellett képviselik a különbözőségükben eltérő hagyománykészletet, miközben egymásra kölcsönhatással vannak és a társadalmakon belűl igen differenciált környezeti szokásokat valósítanak meg. Mindezt a sokféleséget a társadalmon belüli közoktatás igyekszik összehangolni, egységesíteni, a környezetkulturát és a környezetvédelmi tudatosságot a nevelés intézményes rendszereiben terjesztve, oktatva és megkövetelve. A nevelés és egyéb tudatformáló hatások eközben igyekeznek fenntartani a kultura sokféleségét, diverzitását is. Egy adott társadalomban számolni kell az egyes kisebbségi népcsoportok és társadalmi rétegek eltérő környezeti attitűdjeivel, eltérő hagyománykészletével, amelyek szocializációs mechanizmusaik révén árnyaltan differenciált környezeti és környezetvédelemmel kapcsolatos életviteli mintákat eredményeznek. A családok társadalmi helyzete, szilárdsága vagy gyengülése meghatározó jelentőségű a szocializációs tevékenységük hatékonyságát illetően, az alapvető életviteli és környezeti normák közvetítésében. Ha egy társadalomban megszilárdul a családbarát és a családok létét megerősítő, támogató politika (pl családbarát adórendszer, családvédelmet képviselő jog- és intézményrendszer), az kétségtelenül erősítő hatással van a családon belüli nevelésre is. 


A családban  felnövekvő kisgyermek az  iskoláskor előtti nevelés intézményeiben olyan pedagógiai hatások nyomán fejlődik tovább, amlyek  továbbformálják és alakítják (esetleg megváltoztatják)  a továbbiakban a társadalomhoz, környezethez kapcsolódó attitűdjeit és értékrendszerét. Kiemelt szerepe van ezen hatások körében az óvodáknak.

Az iskoláskor előtti környezeti  nevelés, az óvodák  pedagógiai hatása

A környezeti nevelés fontosságát, személyiségformáló, szokásalakító szerepét az óvodában ma már senki sem vitatja, sőt egyre többen vannak, akik ezt tekintik az óvodai nevelés vezérfonalának, s az óvódákban megvalósuló tevékenységeket (játék, vers, mese, ének, zene, énekes játék, rajzolás, mintázás, mozgás stb.) erre fűzik fel. Így lesz komplex egész az óvodai nevelés, így alapozza meg az óvodába járó gyerek környezeti tapasztalatait.  

Az  óvodai környezeti nevelés  megalapozó jellegű, így meghatározó szerepet játszik az egyén környezet kultúrájának alakításában. A környezeti nevelés esélye és lehetőségei az óvodai feltételek között sokkal előnyösebb, mint a későbbi iskolákban, hiszen az óvódaintézményekben a szoros személyesség, az élet napi szokásainak teljessége zajlik, átfogó helyi nevelési program alapján, a családokkal való igen szoros, napi kapcsolatban. . A felmérések és kutatások tanusága szerint az óvodában általában törekednek az élmény központú, életkori sajátosságokat figyelembe vevő, tevékenységen alapuló környezeti nevelés megvalósítására. Egyre több óvodában megpróbálnak olyan életmódot, életviteli szokásokat kialakítani, amely példa lehet a szülők és a helyi közösség számára is. A környezeti tudatosságot tükröző óvodai életmód hatására kialakulnak azok a szokások, amelyek megalapozzák a gyerekek környezet- és természetbarát életvitelét. 

Mind több az olyan óvoda, amely a környezeti nevelést választja helyi programja alapjául,  jóllehet ez nagyon eszközigényes, sok épületen kívüli tevékenységet igényel (terepséták, óvodai udvar megművelése és gondozása, tanösvény létesítés, gondos hulladékkezelés stb). Az óvodákban folyó környezeti nevelés  többnyire esetleges, személyfüggő, ezért az óvodák egy részében nem megfelelő. Tipikus hibák pl., hogy a környezeti nevelés megvalósítása foglalkozáshoz kötött és ismeretcentrikus, ritkán van a természetben foglalkozás, a kert és az udvar kialakítása nem szolgálja a környezeti nevelést, az óvoda működése a környezeti nevelés szempontjából nem modell értékű (pl. a víz- és áramfogyasztás nem takarékos, a hulladékkezelés nem megfelelő stb.).

A környezeti nevelés célja és feladatai az óvodában:

-    a természeti és társadalmi környezethez fűződő pozitív érzelmi viszony alakítása

- a gyermek közvetlen környezetében lévő világ értékeinek megismertetése, megszerettetése a gyermek aktív tevékenysége által,

- az élő és élettelen környezeti tényezők leglényegesebb sajátosságainak megtapasztaltatása,
-  olyan szokások, szokásrendszerek, viselkedési formák megalapozása, olyan képességek és készségek tudatos fejlesztése, amelyek szükségesek a természeti és az ember által épített, létrehozott környezettel – pontosabban az ott lévő értékekkel – való harmonikus kapcsolat, a környezeti problémák iránti érzékenység, a helyes értékrendszer, a későbbi évek környezettudatos életvitele kialakulásához.

Az  Óvodai Nevelés Országos Alapprogramja meghatározza, hogy “az óvoda a gyermek érdeklődésére, kíváncsiságára mint életkori sajátosságra építve biztosítson a gyermeknek változatos tevékenységeket, amelyeken keresztül tapasztalatokat szerezhet a természeti és társadalmi környezetről.”  Az ebből következő feladatokat pontosan megfogalmazza: “Az óvodapedagógus feladata, hogy tegye lehetővé a gyermek számára a környezet tevékeny megismerését, biztosítson alkalmat, időt, helyet, eszközöket a spontán és a szervezett tapasztalatszerzésre.”

Ezek megvalósítását a 3-7 éves gyermek következő életkori jellemzői teszik lehetővé:

- cselekedeteit mindig valamilyen érzelem kíséri, gyakran vezérli-motiválja,

- tevékeny, aktív, nyitott, kreatív, 

- a körülötte lévő világot érzékszerveivel, tapasztalás útján ismeri meg,

- érzelmileg kötődik az őt nevelő felnőttekhez,  a felnőtt mindenkori modell az óvodásgyermek számára. 
Az óvodás környezetképében természetes módon keverednek a reális és a meseszerű elemek, azaz a valóságtudat és a mesetudat még nem különül el. Ezért a hétköznapok tapasztalatai és a mesékben, játékokban szereplő szürreális (valóságon kívüli) elemek összevegyülnek. Nagyon lassú, természetes folyamatban érik meg a kisovódások gondolkodása, értelmi tevékenysége arra a szintre, ahol már különválnak a létező valóság szereplői és sajátosságai valamint a mesevilág költészete. A környezetkép és a környezetről alkotható fogalomcsírák ebben az életkorban a sokféle és gazdag tapasztalási tevékenységben és az értelem fejlesztésével együtt válnak mind pontosabbá. Az ingerszegény és az ingergazdag  környezet eltérő lehetőségeket és esélyeket kínálnak az óvodásgyerekek környezetképe alakulásában. 

A kisóvódások a valóság összefüggéseit naiv elméletalkotással, a mágikus elemek és magyarázó elvek révén próbálják felfogni. Az animizmus, az antropocentrizmus és egyéb egyszerű ideológiák alkotják az óvodásgyermek ökológiai – azaz környezetről kialakított- világképét. A társadalomról alkotott képeit elsősorban a családi környezet, a szomszédság-rokonság és az óvodai felnőtt környezet modelljeiről alkotott benyomások formálják. A kibontakozó felismerések a szerepjátékok és a szabály játékok sokaságában alapozódnak. Az óvodáskorú gyermek természeti-, épített- és társadalmi környezetképe ezekben a játéktevékenységekben gazdagodik. A mesék kulcsjelentőségűek az óvodáskorú gyermek értelmi és érzelmi fejlődésében. A mesék környezetképe, az egyes szereplők viselkedési mintái, a mesékben megjelenő konfliktusok megoldása mélyen bevésődik a gyermekek tapasztalati anyagába. A mesékben megjelenő természet, a növények és állatok, a  fizikai világ jelenségeinek ábrázolása meghatározó élmény. A mesék üzenete általában a természet szépségéről, az élőlények szeretnivalóságáról, az ember ( a mesehős) döntési és cselekvési lehetőségeiről szól, ezzel a mesék jól szolgálják az alakuló személyiség fejlődését. A mesék sajátos köre azok az eredet-történetek, mondák és legendák, amelyek a gyerekeket eligazítják a világ keletkezése, a természet eredete, az egyes természeti erők sajátosságai terén. A teremtéstörténetek költészete rendkívül fontos, mert érzelmileg is megalapozza a valóság egységességének, összetartozásának és harmóniájának  fogalmi kategóriáit.

Alapvető jelentőségű az óvodáskorú gyermek környezetvédelmi szemléletformálásában a felnőtt modell, azaz az óvodapedagógus személyisége és egyben környezetkultúrája. Az óvónéni viselkedése, az általa tanusított környezeti vonatkozású cselekvések (tisztasággal, hulladékkal, élőlényekkel, energiával kapcsolatban) a gyerekek számára olyan minták, amelyeket mélyen bevésnek, követnek. Az óvodai intézmények környezetkulturája és környezetgazdálkodása azért meghatározó jelentőségű, mert ez az a pedagógiai környezet, amelyet a gyerekek megismernek és megszoknak, azaz szokásaik alakulásában ezeknek meghatározó befolyásuk van.

  Az óvodáskor végére alakul ki a gyermek iskolakészültsége, iskolaérettsége, amely képességegyüttesben meghatározó a feladattudat, a közösségi magatartási beállítódások, az iskolai tanulás iránti inditékok és a valósághoz fűződő világkép fejlettsége. Ebben a környezetképben már élesen szétválik a mese-és a valóságtudat,

egymással kölcsönhatásban, de megkülönböztethető módon. Erős marad a felnőtt modell jelentősége, a felnőttől való függés és tekintélytisztelet, ám ennek hátterében mind erőteljesebben bontakozik ki a kortársak iránti érdeklődés és a kortárs kiscsoportokba rendeződés szükséglete.
A közoktatás iskolai intézményeiben megvalósuló környezeti nevelés

A közoktatás intézményrendszerében a 6-18 éves  tanulók környezetvédelmi tudatformálását a hatályos tartalmi szabályozás jogilag megalapozza. Mint a legtöbb országban, Magyarországon is  a környezetvédelmi politika integráns része a közoktatás intézményeiben zajló környezeti nevelés, amelyet a tanítást és tanulást tartalmilag meghatározó országosan kötelező érvényű  tantervi dokumentumok  előírnak és tartalmaznak.

Ma Magyarországon a tananyag tartalmi szabályozása három szintű:

1. A Nemzeti Alaptanterv (NAT), amely önálló fejezetben, a „Műveltségterületek közötti közös követelmények” körében, azaz átfogóan crosscurriculáris jelleggel tartalmazza az iskolai környezeti nevelés céljait, kívánatos és javasolt tartalmi témaköreit. A crosscurriculáris- kereszttantervi- fejezet  lehetővé teszi, hogy a környezeti nevelés nem elkülönült tantárgyban, hanem valamennyi tantárgyban helyet kaphasson, az iskola lehetőségeinek, pedagógiai céljainak és sajátos arculatának függvényében, ám a Közoktatási Törvény szövege szerint kötelező módon.

2. A Kerettantervek a NAT-ra épülve meghatározzák az egyes közoktatási intézményekben a tanulókkal szemben támasztható követelményeket, az egyes tantárgyak tartalmát és óraszámát, ezzel elősegítik a hazai közoktatás intézményrendszere átjárhatóságát és az egyes eltérő arculatú iskolák  pedagógiai munkájának –ezen belül a környezettel kapcsolatos tanulási követelményeknek - tartalmi egységességét.A Kerettantervekben kidolgozott   tantárgyak közül a legtöbb tartalmaz (eltérő mértékben és tartalmakkal) a környezeti neveléshez kapcsolódó környezettani, környezetvédelmi, a természeti, az épített és a társadalmi környezetre valamint az egészségre vonatkozó ismereteket,  az ezekkel összefüggő tanulói követelményeket. A Kerettantervhez elkészült és 2001-ben kiadott Segédlet tartalmazza az iskolai környezeti neveléshez szükséges eligazítást, azaz javaslatokat, módszertani tanácsokat és sok-sok háttér információt, amelyek segíthetik az iskolák pedagógusait a helyi környezeti gyakorlat megtervezésében és megvalósításában.

3. A helyi iskolai Pedagógiai  Program részeként kidolgozott és a fenntartó által elfogadott helyi tanterv, amely tantárgyanként tartalmazza a helyi iskolai nevelés pontos tartalmát, az előző két tartalmi szabályozási dokumentum alapján készül el, és az iskola helyi sajátosságait, feltételeit, hagyományait és pedagógiai célkitűzéseit is figyelembe veszi. A helyi tanterv a tanítási órákra, a tanítási órákhoz kapcsolódó egyéb nevelési-oktatási helyzetekre (például szakkör, fakultáció, készségfejlesztő foglalkozások, erdei iskola, ünnepségek, vetélkedők és egyebek) tartalmaz tervezési elemeket.

A közoktatás intézményeiben, az iskolákban a környezeti nevelés legfontosabb  színtere a tantárgyi tanítási óra, amelynek tartalmát és követelményeit az állami dokumentumok törvénykezési joganyagban és kapcsolódó dokumentumokban, kötelező hatállyal meghatározzák. A központi tartalmi előírások hatálya alól az adott iskola felmentést kérhet és kaphat abban az esetben, ha  saját tantervét egy hivatalos (Oktatási Minisztériumhoz megküldött) engedélyezési eljárást kezdeményez. Ma (2001) Magyarországon mindösszesen 6 iskola dolgozik a NAT-tól eltérő tantervvel.

Világszerte és Magyarországon is hagyományosan  a természettudományi tárgyaknak van e téren döntő szerepe és  felelőssége, hiszen a természetre vonatkozó tudás az  alappillére a környezeti nevelésnek. Hazánkban a környezetvédelmi szemlélet és ennek nevelési szükségessége  a természettudományok képviselői és intézményei felől indult el. Ennek máig ható következménye, hogy a környezetvédők – az intézményekben, a hivatalokban és a civil szférában is – elsősorban természettudománnyal vagy annak alkalmazásával foglalkozó szakemberek. E történetileg kialakult helyzetnek  előnye, hogy a környezetügy képviselői természettudományos-ökológiai szempontból kompetensek, hátránya azonban, hogy a humán szféra képviselői nagy általánosságban nélkülözik mind a kompetenciát mind a szükséges ismereteket..

A társadalomtudományi tárgyak feladata, hogy a társadalomszerveződés, valamint az emberi viselkedés és kultúra irányából mutassák be az ember és a környezet kapcsolatának törtélnetét, sajátosságait és tényeit. A humán tárgyak (pl. Társadalomismeret, Emberismeret, Történelem, Etika stb) tudást bővítenek, fogalmakat és ismereteket közvetítenek, készségeket fejlesztenek a társadalom környezeti problémái felismeréséhez és megoldásához, a közügyekben való részvételhez. Az emberismereti és más humán tárgyak feladata az is, hogy bemutassák a fogyasztói modellel szembeni alternatívákat, a környezeti válság megoldásához szükséges világképet és erkölcsi értékrendet, valamint a rendelkezésünkre álló – és szükséges – gazdasági és jogi eszközöket.

A technikai-életviteli tantárgyak lehetősége, hogy gyakorlati szempontból elemezzék a környezetbarát létformát, s helyes példákat mutassanak be és gyakoroltassanak. A fenntartható fogyasztás, a hétköznapok életviteli szokásrendszere környezetkulturája e tantárgyban kaphat teret.

A művészeti tárgyak megkülönböztetetten alkalmasak a kérdéskör érzelmi megközelítésére, keretet biztosítanak a természet szépségének átéléséhez, az “érintetlen” természettel vagy a leromlott környezettel kapcsolatos érzések művészi megfogalmazásához, a természet és a kultúra szoros kapcsolatának bemutatásához, a mítoszok, jelképek által rögzített ökológiai tudás közvetítéséhez. Fel tudják hívni a figyelmet az értékvesztésre, az uniformizálódásra, kulturális örökségünk és a kultúra sokfélesége megőrzésének fontosságára.

A test- és egészségnevelési tárgyak a környezet és az egészség szoros kapcsolatának  bemutatásávall, megértetésével, az igények-szükségletek, valamint értékrend kialakításával elősegíthetik a megfelelő szemlélet formálását.

Az osztályfőnöki órák a tanulók kisközösségi magatartását, társas szokásait, önismeretüket fejlesztik, elősegítik a helyi közösséghez való kapcsolódás formáit, módszertanilag megalapozzák a részvételi demokráciára nevelést, elősegítik az állampolgári nevelési célok megvalósulását.

Az iskolai  környezeti nevelés hitelessége: a tapasztalat evidenciája

A tanítási órák módszereit feltáró kutatások azt tükrözik, hogy a magyarországi iskolákban túlnyomórészt és meghatározó módon konzervatív lecketanítás, frontális prelegálás zajlik.  A tanítási órák tartalmait túlnyomórészt  nem a hivatalos és a fenntartó által is jóváhagyott tanterv, hanem elsősorban a kiválasztott tankönyv és a pedagógus kompetenciái határozzák meg.  Hazánkban merev és széttagolt – egészségtelenül konzervatív – a tantárgyi rendszer. Ennek súlyos hátránya, hogy a tantárgyi szétaprózottság megnehezíti a környezeti kérdések tárgyalását.  Lassan terjedőben vannak olyan tanulás-szervezési formák, amelyek szakítanak a hagyományos lecke-tanítási rendszerrel. Ilyen  a projekt-módszer (s annak minden változata, pl. témahét, témahónap), s ilyeneket találunk az erdei iskolák programjaiban is. Hasonlóan hatékony környezeti nevelési szempontból a szenzitív  (érzelmileg érzékenyítő) pedagógia, a drámapedagógia, és a helyi közösséghez jobban kapcsolódó nevelési megoldások köre.  Ezekre az jellemző, hogy nem egy-egy hagyományos tantárgy tudomány-szerű belső logikája szerint szervezik a tanulási folyamatot, hanem valamely konkrét probléma, egy megvalósítandó feladat köré, egy kiválasztott környezetvédelmi téma minél több-oldalú vizsgálatára, elemzésére, fejlesztésére-megoldására alapozva. 


Az iskolai környezeti nevelés tanórai megvalósulásának eredményessége nemcsak a tanítási óra tartalmi és módszertani minőségétől függ, hanem attól is, milyen kapcsolatban van a megtanult tananyag a gyerekek által tapasztalt valós élményekkel. A nevelési helyzetekben alapvetően kétféle tanterv működik: egy deklaráltan rögzített, hivatalos és egy rejtett. A rejtett tanterv nyomán valósul meg az iskola valóságos élete, világa. Az iskolák belső világa nincs mindig összhangban a deklarált célokkal. Amíg a tanulók az egészséges táplálkozásról tanulnak, az iskolabüfék választéka és az iskolai étkeztetés kínálata egészségtelen, a tananyag a környezettudatosságról szól, miközben az iskolák energia-és környezetgazdálkodása nagyon sok kivánnivalót hagy maga után. Az iskolák mindennapjaiban, a fenntartásban és az erőforrás gazdálkodásban általános a környezetközömbösség, sőt, gyakori a folyamatos környezetszennyezés. Az iskolakerteket gyakran lebetonozott sportudvarok váltják fel, nincs gazdája sem a energiatakarékosságnak, sem a helyi természetvédelemnek. Az iskolákban helyet kapnak  kereskedelmi célú, túlzott és pazarlóan költekező fogyasztásra  serkentő  reklámok, nincs tényleges  és működő kapcsolat a helyi közösséggel, a helyi civil szervezetekkel, nincs megfelelő hatékonyságú családvédelmi és mentálhigiénés program sem. Gyakori az iskolán belüli erőszak, az intolerancia, a mássággal kapcsolatos türelmetlenség, a vandalizmus, nem érvényesülnek megfelelően sem   a gyermeki jogok, nem működnek kellő eredményességgel a közéleti részvételt biztosító, demokratikus belső fórumok , sok feszültség forrása a kisebbségek háttérbe szorulása. Ha a tanterv és a hivatalos tananyag nincs összhangban a gyerekek iskolai élettapasztalataival, mindez a nevelés és a pedagógusok hitelvesztéséhez vezet. A gyerekek számára a ténylegesen tapasztalt iskolai valóság jelenti a tanulás alapját, nem a nyomtatott vagy elektronikus  módon közvetített tananyag.

A rejtett tanterv forrásai:

· az iskola belső világa és a benne megvalósuló életminőség,

· az iskolai környezet és a környezetgazdálkodás, beleértve az energia-és ívóvíz, a hulladékkezelés  és erőforrásokkal való gazdálkodás,

· társas kapcsolatok, konfliktusok és ezek konkrét megoldási lehetőségei,

Az iskolai nevelés –és ezen belül a környezeti nevelés- meghatározó  forrása maga a pedagógus. A pedagógus személyisége, tudása és életviteli értékei a tanítás mindennapjaiban konkrétan mgnyilvánulnak. Az adott pedagógus környezethez való viszonya, a környezetvédelmi szemlélete érvényesül azokban a döntéseiben, amelyek során megválasztja a megfelelő tankönyvet, megtervezi és megvalósítja a tanítási órákat, megszervezi (vagy elmulasztja) a terepgyakorlatokat, osztálykirándulásokat,  helyi közösségi akcókat. A pedagógus szerepe döntő a környezeti nevelésben, hiszen általa kerül be a tanterembe és a tanulókhoz  nemcsak a tananyag, a tudás, hanem annak alkalmazási, értékelési és gyakorlati vonatkozásai is. A pedagógusképzés és továbbképzés  hangsúlyos felelősséget képvisel a környezeti nevelésben.

Az iskola környezeti nevelés lehetőségei meghaladják a tanítási órák  kereteit. 

Az iskolai környezeti nevelés a  tanórán kívül színtereken

1.
Az iskolai szakkörök között megvalósulhatnak a természetvédő, környezetvédő, az épített környezet megóvására, a legjkülönbözőbb környezet-egészségügyi témára  „szakosodott” pedagógiai programok. A szakkörök önkéntesek, létrehozatalukban a pedagógus ambícióinak, tudásának és az iskolavezetés bátorításának van meghatározó szerepe. A szakkörök egyben alkalmasak a környezeti szempontból tehetséget mutató tanulók tehetséggondozására és a szabadidő értelmes és tudást bővítő eltöltésére is.A szakköri tevékenységek általában kapcsolódnak a tantárgyi tananyagokhoz, az ott megszerzett tudást mélyítik, fejlesztve további képességeket, színes és gazdag módszerrekkel bővítik ki a lecketanulásra korlátozódó tanítási órákat.

2. 
Az iskolai napközi (és egyes intézményekben még meglévő egésznapos iskola) tágas és hatékony pedagógiai lehetőségeket kínál. Amikor a tanulók befejezik a tanórákat: étkeznek, pihennek, játszanak, tanulnak- sokféle kapcsolatba kerülnek tárgyakkal, egymással, eszközökkel, energiával és az életfeltételeikkel. A napköziben az élet teljessége játszódik (hasonlóan az óvodához és a kolléigumhoz), a gyerekek életszükségletei alapján születnek életviteli-magatartási döntések. Átalakulnak a személyközi viszonyok is a gyerekek és a pedagógusok között. Ezekben a helyzetekben a környezet-és egészségtudatosság, a pozitiv életviteli minták  könnyebben érvényesülnek, egyszerűbben követhetők, mint a tanítási órák alatt, a hely-és az idő kötöttségeiben. A napközis programok és munkarend kialakításában érvényesülhetnek az ökológia, az egészség és a hatékony környezetgazdálkodás szempontjai- ezek alapján formálódhatnak a gyerekek szokásai.

3. A tábor és az erdei iskola hasonló elvek és jelenségek alapján válik hatékony környezeti nevelési színtérré. A más környezetbe került gyerekek nemcsak a környezeti tájékozódást, a környezet értékelésének és tapasztalásának módozatait gyakorolják, hanem az eltérő, szokatlan környezeti helyzethez való alkalmazkodást, a harmónia és összhang megtalálásának kisérleteit. Az erdei iskola pedagógiai módszerei teljesen mások, mint a tanítási órák viszonylagos monotóniája. Nagyobb lehetőséget kapnak a személyközi kapcsolatok, az önálló kezdeményezésű környezetfeltáró és/vagy környezetjavító programok. A táborok és az erdei iskolák elterjedt és népszerű módszere a pedagógiai projektek világa, amelyekben nagy szerepet kap a gyerekek motivációs bázisának ereje. A gyerejkek kezdeményezései, önállósodó feladatvállalása, az együttes élmények szokásformáló ereje teszik ezeket a helyzeteket környezetpedagógiai szempontból  igazán hatékonnyá.

4. Az iskolai környezeti nevelés érzelmileg és módszertanilag is jelentős eseményei a környezetvédelmi –környezeti Jeles Napok. Ilyenek a Föld Napja, a Környezetvédelmi Világnap, a Madarak és Fák Napja , az Állatok Világnapja és egyebek. A jeles napok megünneplésére általában projektek a legalkalmasabbak, a pedagógiai projektek között szereplnek az intézmény közvetlen környezetét javító és szépítő munkák, a facsemeték ültetésétől az udvar kertjén gondozásán át a közeli tér, patakpart vagy erdő meglátogatásáig. Alkalom nyílik a környezetvédelmre való figyelemfelkeltésre, ilyenkor lehetőség nyílik a környezet-és természetvédelem nagy személyiségeiről való megemlékezésre . A jeles napok alkalom egy-egy vetélkedő megrendezésére, rajz-vagy fotopályázat meghírdetésére, öntevékeny műsorok összeállítására és megtartására. A jeles napok köre kibővülőben van, sok iskolában rendeznek ökofarsangot, zöld bált, sőt, öko-karácsonyt is, amely alkalmakon a szokott ünnepek tartalmát és formáját a környezeti tudatosság segíti gazdagabbá válni. Ezeken az ünnepeken mind több iskola ismeri fel, hogy a helyi közösséggel való együttes ünneplés szorosabbá teszi az intézmény helyi kötelékeit és hatékonyabbá válhat ezáltal a környezeti nevelési tevékenysége.

5. Az iskolán kívüli környezeti nevelés arra hivatott, hogy a gyerekekkel megismertessen, felfedeztessen más környezeteket. A legegyszerűbb iskolán kívüli helyzet az iskola udvarának, kertjének pedagógiai lehetőségei. Ezeknek a tereknek a megtervezése, betelepítése majd fenntartása sokféle pedagógiai projekt forrása lehet. Az iskolai udvarokban kertkultura, tájépítészet, társasági és művészeti létesítmények és sok egyéb pedagógiailag hasznos eszköz jöhet létre. A természetvédelmi nevelés igényli, hogy a tanulók mind többet és gyakrabban legyenek természeti környezetben. A kirándulások során közvetlenné válik a természethez fűző kapcsolat és ebben a személyességben elmélyülhetnek azok az érzelmi viszonyulások, amelyek az élőlények iránti szeretet, tisztelet és felelősség kialakulásában játszanak szerepet. A városi környezetbe történő kirándulások felfedeztetik a gyerekekkel a városi környezet szépségeit, értékeit, az épületek és létesítmények megóvásának felelősségét. A város általában örzi történetének múltját, az adott kultúra lenyomataként mutatja fel az emberi életmód és környezetkultura sajátosságait.  Az iskolán kívüli környezeti nevelési lehetőségek köre szinte végtelenre tágítható, hiszen a múzeumok, az állatkertek-és vadasparkok, a termelőüzemek és a mezőgazdasági létesítmények látogatása alkalmas a környezeti vonatkozású tapasztalatok gyűjtésére, tanulmányozásra, megfigyelések és összehasonlítások elvégzésére.

Az ökoiskolák célja és módszerei

Az iskolai környezeti nevelés egyik legösszetettebb és leghatékonyabb  formája és módszeregyüttese az ökoiskolák világában alakult ki. Az első ökoiskolákat a nyolcvanas évek elején hozták létre Nyugat-Európában és Ausztráliában, azóta sajátos kontinetális és globális ökoiskola-hálózatok jöttek létre. Az ökoiskola fejlesztések célja az, hogy az intézmény pedagógiai programjában, tantervében és tanulási helyzeteiben  kiemelt cél-és értéktartalom a fenntarthatóságra nevelés. Ugyancsak nélkülözhetetlen komponens az, hogy az ökoiskola nemcsak tanítja, hanem képviseli is a környezeti- és egészségtudatosságot, a fenntarthatóságot. A környezetbarát életmód és környezetgazdálkodás átfogó módon teszi ezeket az intézményeket a fenntarthatóságot képviselő helyekké. Ezekben az iskolákban szelektív hulladékkezelés, komposztálás, energiatakarékossági programok, az alternatív energiák használata, az ivóvízzel való ésszerű taakarékosság, és sok-sok egyéb öko-program zajlik, folyamatosan és megtereveztt módon. Az ökoiskolák szoros együttműködést építenek ki saját helyi társadalmi környezetükkel, a helyi közösséggel és önkormányzattal, a civil szervezetekkel és intézményekkel, aktív és kezdeményező szerepet vállalnak a helyi környezeti problémák feltárásában és megoldásuk kezdeményezésében. Az ökoiskolákban az állampolgári nevelés, a környezeti polgár szerepének előkészítése nagyon intenzív. Hangsúlyos a diákok részvételi demokráciára nevelése, az iskolai tevékenységek és normák világát meghatározó döntéseket a tanulók bevonásával, részvételével biztosítják.  Ugyanakkor az ökoiskolák maguk is a környezeti nevelés kutatásának és fejlesztésének innovatív műhelyei, ahol intenzív tudásmenedzsment zajlik. A környezetpedagógiai modern ismeretanyagát –beleértve a tananyag-és módszerfejlesztést, az iskolai tevékenységrendszer minőségbiztosítását a továbbképzéseikben és más módokon adják közre mindaoknak, akik bővíteni szeretnék ismereteiket a környezeti nevelés terén.

Az iskolai egészségnevelés 

Az iskolai környezeti nevelés fontos és elengedhetetlen része az egészségnevelés. Ez a pedagógiai folyamat is kétrétegű. Egyrészt az iskolák tantervében, tanítási gyakorlatában szerepet kapnak az egészségre, az egészség megőrzésére  vonatkozó ismeretek, fogalmak, adatok és összefüggések. Másrészt az iskolai élet mindennapos gyakorlatában – az iskola üzemeltetésében, fenntartásában- kell gondoskodni az iskolában dolgozók és tanulók egészségéről. Az egészség a WHO meghatározása szerint egybefoglalja a testi, a mentális-lelki és a szociális jólétre való képességeket, állapotokat. Ezért az iskolai egészségnevelés nemcsak a fizikai, hanem a mentálhigiénés és a társas viszonyok terén is átfogó feltételegyüttest kell biztosítson a felnőttek és gyerekek életminősége, jóléte érdekében. 

Az egészség mindenkinek személyes érdeke és élménye, az „intimszféra” nagyon sajátos részeként megélt állapot. Az egészségpedagógia- amely a prevencióra épül- ezért figyelembe kell, hogy vegye a személyességnek és az intimitásnak lényegét jelentő nevelési követelményeket. Az egészségnevelés nem korlátozódhat előadásokra, prédikációkra vagy szórólapokra, hanem személyes életviteli tapasztalatokhoz, felismerésekhez is kell segítse a benne részesítendőket. Itt is érvényes összefüggés van a pedagógus egészségtudatos életvitele és egészségnevelési hatékonysága között. Az egészségállapotok és a környezet kölcsönhatásai be kell épüljenek a tananyagba, azaz a diákok kell, hogy ismerjék a helyi környezeti kockázatok egészségükre gyakorolt hatását. A környezeti kockázatok észlelése azt segíti elő, hogy megelőzhetővé váljanak a megbetegedést okozó helyzetek. A környezeti kockázatok sokfélék lehetnek, észlelésüket és hatásmechanizmusaikat társadalmi kulturális konvenciók és hagyományok alakítják ki. Az egészségnevelés során fel kell tárni a tanulók kockázat-észlelési sajátosságait és azokat összhangba kell hozni a tudományosan igazolt tényismeretekkel. A környezeti kockázatokat bizonyos társadalmi rétegek, etnikai és kisebbségi csoportok másként értékelik és értelmezik, hiszen ez erősen függ a társadalmi csoportok hagyományaitól. A kockázat észlelés tudatosságának növelése, a tudományosan hiteles információk tananyagban való beépítése elősegítheti a megfelelő megelőzési viselkedésmódok kialakulását. Ezért is fontossá válik az együttműködés a helyi ÁNTSz és az egészségügyi intézmények, szakemberek és az iskola között. A szakemberekkel való együttműködés segítheti az iskolát abban, hogy beépüljenek a szakismeretek a tananyag összeállítási, fejlesztési  folyamatba.

Kollégiumok és bentlakásos intézmények környezeti neveléséről

A kollégiumi nevelés során kíváló lehetőségek kínálkoznak a környezeti neveléshez, hiszen a kollégium, mint „totális intézmény” a bentlakó fiatalok számára az élet teljességét biztosítja. Mindenekelőtt a kollégiumi intézmény programjai, napirendje és belső házirendje összeállításakor kell tekintettel lenni a fenntarthatóság és a környezeti tudatosság ismert szempontjaira, törekvéseire. A kollégiumi belső élet rendje tartalmazza és tükrözze a környezeti tudatosság céljait. A programok közül kiemelést érdemelnek a klubok, szakkörök, szabaidős és kulturális tevékenységek, amelyekben helyet kell kapjon a helyi környezet megóvása, a hulladék kezelés, az energia takarékosság, az egészségmegőrzés, a fenntartható fogyasztás, a globális problémák és hasonlók.

Törekedni kell arra, hogy a kollégiumban hozzáférhetők legyenek a környezetvédelemmel foglalkozó könyvek, folyóiratok és kiadványok. A kollégium és környéke élőlényeit, kertjét a természetvédelem szempontjai alapján kell gondozni, beleértve a takarítószereket, a felhasznált ivóvízzel és árammal kapcsolatos ésszerű takarékosságot. A kollégiumi diákok számára meghírdetett vetélkedők, versenyek és megrendezett   művészeti események tematizálásakor kell gondolni a környezetvédelemre. 

A kollégiumi közösség egészségmegőrzésének programjai és az egészséges környezet megteremtése kiemelkedő jelentőségű. Nagy figyelmet kell fordítani a helyi közösségekkel való kapcsolatra, a helyi környezetvédelmi és környezetjavítási akciókban való részvételre. 

Az ifjűsági kultúra, a kortárs kapcsolatok és a környezetvédelmi szemlélet

A serdülőkort elhagyó fiatalok természetes szocializációs színtere a kortárs, nemzedéki kiscsoportok és kisközösségek világa. Ezekben a kortárs fiatalok közös értékrendje, normavilága, nyelve és kommunikációs eszközei a meghatározóak. A kortárs csoportok erős szocializációs hatása közismert, ezzel magyarázható a divatok gyors terjedése. Nagy szerepet játszanak e téren a rock-és a popkultúra termékei, nótái, amelyek szövege és zenei anyaga is hordozhat környezeti-környezetvédelmi tartalmakat. Jól ismert péda erre a világhírű Sting dalai, amelyek között számos dal az esőerdők pusztításának megállításáról, a veszélyeztetett fajok megmentéséről, a jövőbe vetett hitről szól. Nagyon veszélyes a fiatalokra az elharapózó környezetközömbös, jövőt elutasító, kiábrándult életérzéseket közvetítő dalok köre, amelyek között megtalálhatóak az agressziót, intoleranciát, kábítószerek fogyasztását és alkoholba menekülést hirdető szövegek is. 

Az egyes pop-sztárok modell-szerű hatékonysága jól ismert. A fiatalok számára e sztárok vonzóak, példa-szerűek. Az ő környezetkulturájuk, környezetvédelemmel kapcsolatos megnyuilvánulásaik nagyon sokat segíthetnek a fiatal nemzedékek attitűd-és értékrend formálásában. Az ifjúsági kultúra a szokásokban, a rétegízlésben, külsődleges jegyekben is megjelenik. Ezek bizonyos negatív környezeti vonatkozásai elsősorban a fogyasztással kapcsolatban tapasztalhatóak: a pazarlásra, a mértéktelen túlköltelezésre, az energia és kereskedelmi árucikkek, szolgáltatások korlátlan fogyasztására és túlértékelésére csábító reklámoknak engedve. A fiatalok (és elsősorban a gyerekek) fogyasztási-kereskedelmi célú reklámokban történő szerepeltetését, célcsoportként való foglalkoztatását korlátozni illetve szabályozni kellene.

Az ifjúság és a fiatalok általában fokozott szociális érzékenységére építve kellene/lehetne erősíteni a toleranciára, szolidaritásra, megértésre irányuló környezeti nevelést. A közös környezet biztonságának és fennmaradásának,  a fenntarthatóság megte-remtésének ügye elsősorban a fiatalok érdekeit képviseli. Ezért szükséges és lehetséges e folyamatba résztvevőként bevonni a fiatal nemzedékeket.

Felsőoktatás és környezeti nevelés

Magyarország környezeti állapotának és az állampolgárok környezethez való viszonyulásának javításában a felsőfokú szakemberképzés kulcsszerepet játszik. A felértékelődő felsőoktatás küldetése –amely az Európai Unióhoz való csatlakozási folyamatban egyre több hallgatót fogad-  a korszerű gondolkodású és szemléletű, társadalmi felelősségtudattal rendelkező értelmiség felkészítése és folyamatos továbbképzése. Döntő mértékben a felsőoktatás képezi azokat a szakembereket, akik az állami-önkormányzati, társadalmi-politikai, vállalkozói-közszolgálati szférában vezetőként, döntéshozó helyzetben közvetlenül vagy közvetve a legtöbbet tehetnek a hazai környezet állapotának javításáért, a szemléletfejlesztésért.

A felsőoktatáson belül a pedagógusok környezeti nevelésre történő felkészítése prioritást érdemel, stratégiai kérdésként kezelendő. Világszerte- és hazánkban is - jogos igény, hogy minden pedagógus kötelezően részesüljön legalább alapszintű környezeti képzésben. A  főiskolák egy részén "környezetvédelem" szakos, az egyetemeken "környezettan" szakos tanárok képzése folyik. Az egyetemeken és a szakfőiskolák többségében létrehoztak környezetvédelmi szakirányú képzési formákat.

· A graduális képzés keretében – a pedagógus szakképzés mellett – ma már a környezeti mérnökképzés is helyet kap a magyar felsőoktatásban, mind a műszaki, mind az agrár szakirányú képzés keretében. 

· Folyamatban van a szakirányú továbbképzési szakok és továbbképzési programok akkreditálása. Posztgraduális formában az előzőekkel egyetemben lehetőség van környezetgazdálkodói - környezetmenedzseri szakmai diploma megszerzésére.

· A felsőoktatási intézmények jelentős részében – főleg a pedagógusképzőkben – kialakultak, ill. szerveződnek a környezeti módszertani műhelyek, amelyek felvállalják a pedagógusok és a nem pedagógus végzettségű környezeti nevelők rendszeres továbbképzését is.

· A hallgatók és az oktatók előtt minden eddiginél szélesebbre tárult a külföldi tapasztalatcserék, részképzések, tanulmányutak kapuja, s módjuk van a hatékony nemzetközi környezetmérnöki, környezetmenedzseri és környezeti nevelési módszerek megismerésére.

· A hazai és külföldi pályázati forrásokból jelentős támogatás szerezhető a környezeti oktatás-képzés tartalmi és formai korszerűsítésére is. A Környezetvédelmi Minisztérium 1997-ben megkezdte a felsőoktatás részére is a különböző pályázatok kiírását (pl. ösztöndíj, szakdolgozat, környezeti terepgyakorlatok pályázat).

· Minden második évben megrendezésre kerül az Országos Környezettudományi Diákkonferencia, mely alkalmat ad arra, hogy a hazai felsőoktatásban működő, a környezetvédelem legkülönbözőbb szakterületeinek kérdéseivel (beleértve a nevelést is) foglalkozó hallgatók bemutassák kutatási eredményeiket, kicserélhessék tapasztalataikat. 

· A társadalom környezettudatos viselkedéséért felelősséget vállaló és annak javítását ténylegesen segítő, azt célként a zászlójukra tűző szervezetek közül sok kötődik felsőoktatási intézményhez. Ezen intézmények jelentős hányadában működik környezettudományi, környezetgazdálkodási intézet, tanszék, vagy csoport.

· Az országos és regionális környezeti nevelési társadalmi szervezetek munkájában felsőoktatási szakemberek is részt vesznek, biztosítják a környezeti nevelés különböző szintjei közötti információáramlást, tapasztalatcserét és együttműködést. Szerepet vállalnak az oktatási és nevelési szak- és segédanyagok elkészítésében.

A felsőoktatásban tehát érezhetően erősödik a környezeti, környezetvédelmi szempontok érvényesítése; megkezdődött a szemlélet átalakulása az oktatók körében is. 

A huszonegyedik század első évében hazánk felsőoktatási intézményeiben a környezeti, környezet- és természetvédelmi oktatás színvonala, ismerettartama heterogén, egyenetlen, alig áttekinthető és az oktatóktól függő. A környezeti ismeretek általános oktatásától még messze vagyunk. Különösen a bölcsészettudományi, kereskedelmi, egyházi és művészeti jellegű főiskolákon nem, vagy alig lelhető fel a tantervekben az ilyen jellegű ismeret. Az oktatók jelentős része  nem képes megfelelő szinten az integrált környezeti képzésre, s a jelenlegi tanárjelöltek is csak akkor lesznek képesek rá, ha képzésükben erre fölkészítjük őket. 

A hatékony tanulási környezet kialakítása a környezeti nevelés terén

A környezeti nevelés gyakorlatában a tanulás átfogó, széles tevékenységkörben jelenik meg, amely átfogja a személyiség egészét, a szociális környezetet, élethosszig tartó és gazdag motivációs bázissal rendelkezik.

 A meghatározó komponensek:

· a személyes tapasztalatra és a készségek széles körére építő didaktikai gyakorlat, amely a tanuló személy életkorához, korábbi tapasztalataihoz és tudásához, motivációs bázisához és érdeklődéséhez illeszti az aktuális tanulási tevékenységet. A gyermekek személyes tapasztalata alapján kibontakozó fogalmi világ figyelembevételével lehet csak tovább építeni a meglévő konstrukciót. Ez a konstzruktív tanulás módszertani gyakorlata, amely a környezeti nevelés terén a korábban már kialakult környezetkép ismeretét feltételezi. A gyermekökológiai kutatások jelentősége abban áll, hogy hozzáférhetővé teszik a gyermekkorban kialakuló környezetképeket, a tudás és téveszmék világát.

· A környezeti nevelés a valós, konkrét környezet megismerésére, az ahhoz kötődő érzelmi viszonyulások bázisára épül. Az optimális környezeti nevelés a környezetben történik. Ideális színterek ehhez a természeti, a városi és a valós társas környezeti helyzetek. Az erdei iskola, a természetben megvalósuló szaktáborok, a terepgyakorlat ezt teszik lehetővé.

· A környezeti nevelés terén használatos tanulás-fogalom széles értelmezése a tanítás módszertanát is meghatározza. A tanultak alkalmazása, a cselekvés alapjait jelentő motiváltság biztosítása, a cselekvési képességek biztosítása együttes feltételek, amelyek egymás nélkül nem biztosítják a tanulók környezeti tanulását.

· Nélkülözhetetlen a társas készségek formálása, a kooperatív tanulás, az együttműködési cselekvési képességek fokozatos kiépítése. Az együttműködés megtanulása az egyén szocializációjában a társas helyzetekben, elsősorban a kiscsoportos arénában hatékony. A környezeti nevelésben felértékelődik a páros-és a kiscsoportos tanulási munkaforma, amely hatékonyan egészíti ki az egyéni (önálló) és a frontális osztálytermi tanulási helyzeteket.

· A környezeti nevelés kimagaslóan hatékony formái a projektpedagógiai módszerek. A pedagógiai projektek olyan társas munkaformák, amelyekben az adott projekt célja, folyamata, megszervezése az együttes, részvételi döntéso folyamatokban valósul meg. A környezeti projektek általában a környezet feltárására, javítására irányulnak. Magyarországon a pedagógusképzés csak a legutóbbi években tette hozzáférhetővé a projektpedagógia módszertanát, a kerettantervek használatával lehetővé váló csoportos munkaformát.

· A tanórán kívüli nevelési helyzetek sokasága egységessé és összehangolttá teszi az intézményekben ( óvodák, iskolák, kollégiumok stb) zajló környezeti nevelést. Ezek: a napközi foglalkozások, a szakkörök, a nyári táborok, az erdei óvodák-és iskolák, a helyi közösséggel közösen végzett akciók, a környezetvédelmi jeles napok és ünnepek (pl. a Föld Napja, az Állatok Világnapja és hasonlók), a tehetségfejlesztő vetélkedők, a készségfejlesztő kiegészítő foglalkozások és egyebek. Az intézményekben zajló mindennapi élet (az óraközi szünetek, az étkezések, a sport és művészeti szabadidős tevékenységek) mind színterei és alkalmas keretei lehetnek a környezeti nevelésnek.

·  A környezeti nevelés értékelése és a folyamat minőségi kritériumai kidolgo-zása, érvényesítése jelenti a helyi környezeti nevelés minőségbiztosítását, amely garancia a hatékonyság növelésére és állandósítására, szintentartására.

· A környezeti nevelés terén a hatékony kommunikációs és információs technológia (KIT) kiemelt jelentőségű. Az informatikai eszközök, elsősorban a számítógép, lehetővé teszik az Internet alapú hálózatokban történő tanulást, ismeretszerzést. Az elektronikus taneszköz piac már korábban kiépítette azokat az eszköztárakat, amelyek között a multimédia, az adatbázisok, az oktatóprogramok, a távoktatási munkaformák, a számítógéppel segített egyéni tanulási gyakorlat együttesen alkotnak redundáns és hatékony tanulási környezetet. A bármely életkorú tanuló számára lehetővé válik a globális környezet megismerése, az adatbázisok és a környezeti információk feltárása, összehasonlítása és elemzése.

· A környezeti nevelés terén az élethosszig történő tanulás elve és gyakorlata érvényesül. Az élethosszig történő tanulás tág értelemben azt jelenti, hogy számos tanulási helyzet és kihívás iránti szükségletet és indítékokat kell korán megalapozni, hogy az egyén számára belső késztetéssé váljon az élethosszig való tanulás vágya. A tanulásnak ez az életvitelben, az életpálya és karrier-építő tevékenységben való megjelenése és erősödése biztosítja a tanuló társadalom kialakulását, egyben a tudásalapú társadalom megteremtésének a lehetőségét.

A felnőttoktatás színterei a környezeti nevelési lehetőségek terén az alábbiak:

a) iskolarendszerű intézmények (dolgozók általános és középfokú iskolái),

b) munkaerőpiaci képzés intézményei (munkaügyi, munkaerőfejlesztési és továbbképző központok; vállalati képzések; oktatási vállalkozások stb.),

c) iskolarendszeren kívüli kulturális intézmények,

d) civil szervezetek,

e) speciális szektor (egyházak, kisebbségek, önkormányzatok, egészségnevelési-szociális létesítmények, érdekképviseletek stb.),

f) környezetvédelmi, ill. államigazgatási szervek, intézmények oktatási tevékenysége,

g) tömegkommunikációs intézmények, szervezetek,

h) oktatási célú magánvállalkozások.

· A környezeti nevelés során egyre gyakrabban jönnek létre globális elektronikus hálózatok, amelyekben helyi közösségek, intézmények, tanulási műhelyek és egyének integrálódnak, felhasználva egymás tudását és tapasztalatait. Ezek a hálózatok alapozzák meg a globális és a helyi tudások menedzselésének lehetőségét. 
A környezeti nevelés az oktatásfejlesztés, a közoktatási innovációs folyamatok egyik leghatékonyabb területe, amely a releváns tudás, a társadalmi hatékonyság és a munka világára történő felkészülés szempontjából egyaránt kiemelkedő jelentőségű.

A munkahelyi környezettudatosság és a környezeti nevelés

A környezeti nevelésnek is fontos színtere lehet a munkahely, hiszen a munkavégzés kapcsán jó lehetőség kínálkozik a hatékony információ cserére, mód nyílik – a foglalkoztatottak környezet- és egészségvédelmi oktatása során – arra, hogy a saját helyzetük javítása érdekében a globális ökológiai összefüggésekre is felhívjuk a figyelmet. A munkahelyi képzés és oktatás során olyan ösztönzők is építhetők a programba, amelyekkel érdekeltté lehet tenni a munkavállalókat a környezet- és egészségkímélő módszerek elsajátítására, az anyag és energiatakarékos munkavégzésre. A munkahelyek sokféleségében közös elem a munkavégzés időtartamában lezajló tevékenységek szempontjából azok környezeti hatása, ezen hatások vizsgálata és e hatásoknak a fenntarthatóság szempontjaiból történő optimalizálása. A munkavégző ember a környezet erőforrásait (is) használja, a termelés és a fogyasztás (vagy a szolgáltatás) az energia, a nyersanyag és a technológiai folyamatok kapcsán lehet negatív vagy pozitív hatással a környezetre. A fenntarthatóság szempontjai kell(ene), hogy érvényesüljenek a termelés és a fogyasztás során, azaz, biztosítani kell a jövő nemzedékek jogait az erőforrásokhoz, az energiához és az élet minőségéhez. A munkahelyek környezet-egészségi vonatkozásai a munkavégző ember életminősége, komfort-és biztonságérzetének vonatkozásain kívül a szókebb és a tágabb környezet állapotával, annak fenntarthatóságával is kapcsolatban vannak.

A munkahely és a környezet kapcsolatában legalábbis két hatás-irány vizsgálandó:

A) A munkaadónak különböző lehetőségei vannak arra, hogy környezeti nevelőként hasson (akár a nélkül is, hogy ennek tudatában lenne), illetve: a dolgozó ember környezeti tudatosságát, gondolkodásmódját, kultúráját sokféle módon és gazdag eszköztárral alakítja az a környezet, amelyben munkáját végzi. (Ugyanis maga a munkahelyi környezet is nevel.)

B) Meghatározó tényező a muna és a munkahely jellege (ipari, mezőgazdasági, termelő, szolgáltató stb.). A konkrét munkahelynek szerepe és környezeti vonatkozásaiban hatása lehet a társadalmi munkamegosztás rendszerében, hiszen vannak energia-és anyag, valamint technológiai vonatkozásai. Ezek együttesen meghatározzák azt, hogy az egyéni és az együttes tevékenységnek milyen és mekkora a környezeti hatása. Fontos, hogy a munkaadó és a munkavállaló tudatában vannak-e  ennek a hatásnak, s van-e módjuk (tudásuk, forrásaik, eszközeik és érdekeik)  változtatni az adott helyzeten? E nélkül környezeti szempontból sem lehet helyes kép a munkáról és munkahelyről.

A munkahelyeken alkalmazott környezet-egészségi, a tevékenység biztonságát meghatározó normák a környezet szempontjából igen fontosak, ám nemcsak mint dokumentumok, hiszen a gyakorlat konkrét világa eltérhet a deklarált elvektől és szabályoktól. (Az iskolákban jól ismert jelenség ez, mint ez a deklarált és rejtett tanterv közötti diszkrepancia.)

Nemzetközileg is viszonylag új az a törekvés, hogy irányelveket ill. ajánlásokat fogalmazzanak meg az egészség megőrzéséről. Az első ilyen célú nemzetközi értekezletet 1986-ban Kanadában tartották és az ott megfogalmazott elveket öt fő pontba csoportosították. Ez az ún. Ottawai Charta:

- olyan egészségpolitikai gyakorlatot szorgalmaz, amely mérlegeli az ágazati politikai döntések egészségre gyakorolt hatásait is.

- sürgeti az egészséges életmódot segítő természeti, gazdasági és társadalmi környezet kialakítását.

- segíti a helyi közösségek egészségmegőrzésre irányuló akcióit.

- elősegíti a mindennapi élet alternatívái közül az egészségesebb alternatíva kiválasztásának képességét.

- az egészségügyi szolgálat keretén belül új hangsúlyokat szorgalmaz a megelőzés érdekében.

1988-ban tartották a második nemzetközi értekezletet Adelaide-ben (Ausztrália), ahol az alábbi elveken volt a hangsúly: 

- egyenlő esélyek, 

- monitorozás – értékelés, 

- kockázatcsökkentő tevékenység, 

- intézményekre lebontott stratégia (egészséges munkahely, kórház, iskola, épület, közösség stb.)

1991-ben volt a harmadik tanácskozás, amelynek programjából kiemelkedik az egészség és környezetvédelem összekapcsolása, azaz a globális szemlélet megfogalmazása. Ennek lényege, hogy az egészségvédelem nem választható el a globális környezetvédelemtől.

A munkahelyi környezeti és egészségre nevelés két pillérre támaszkodik:

A) Ismeretterjesztés

Az ismeretterjesztés irányelvei a munkahelyeken ugyanazok, mint az iskolában és a médiában. Ugyanakkor a munkahelyi környezeti és egészségnevelés speciális szakértelmet igényel és komoly személyi érdekeltségre támaszkodik. Költségeinek finanszírozásában érdekelt a munkáltató, az érdekképviselet és maga a foglalkoztatott dolgozó is.

B) Egészségnevelés

Az egészségnevelés az egészség megtartására és fejlesztésére, a megbetegedés folyamatának megállítására, vagy visszafordítására, illetve a következmények enyhítésére irányul. Az egészség, vagy a jó közérzet (a WHO definíciója szerint) az ember biológiai létét is magába foglaló, de a szubjektív megítélés kontrollja alatt álló fogalom. Az egészség nem jelenti mechanikusan a betegség hiányát, hanem egy olyan állapotot, amikor az  egyén a környezetével biológiai, szellemi és társas (szociális) értelemben egyaránt harmóniában van.

Alig terjedt még el az a gondolkodásmód, hogy a környezetvédelmet nem egyértelműen és szinte csak a pénzügyi lehetőségek függvényében kellene kezelni, hanem sokkal inkább a termelés és főleg a fogyasztás szerkezetének környezetbarát irányban való megváltoztatásában. A környezet védelmében mozgósított gazdasági eszközök és szerkezeti változások hatékonyan szolgálják a hagyományos értelemben vett gazdasági racionalizálást és modernizációt is, a környezetvédelem nem verseng a modernizációhoz szükséges erőforrásokért, hanem partner lehet a megvalósításban. Azt is gyakran hallani, hogy a gazdasági növekedés gyógyír lesz a szegénységre és elmaradottságra is​; a tények azonban ezt sem igazolják; ellenkezőleg: a gazdasági növekedés éppen a polarizáció irányába hat. Kulcskérdés a termelési szerkezet és a fogyasztási szokások megváltoztatása, márpedig mindkettő – nagy mértékben – nevelési feladat. Újabb felismerés és elterjedt nézet, hogy a globális gazdaság kialakulása a gyarmatosítás új formáit hozza magával (amelyet természetesen kulturális gyarmatosítás is kísér). Magyarország energiatermelésének környezetterhelése igen nagy; az energiahatékonyságunk viszont elég alacsony. Növekvő gond a hulladék, s a hulladékkal kapcsolatos környezetbarát szokások nagyon lassan terjednek. A hazai mezőgazdasági termelés sok helyen nem a helyi adottságoknak megfelelő, nem ökologikus és nem fenntartható. Sajnos elég hiányosnak mondhatóak az átlagos magyar állampolgár ismeretei a termelés és a fogyasztás szerkezetét, összefüggéseit illetően. Ismerethiány és rövidtávú gondolkodás nehezíti a szállítás és közlekedés környezetbaráttá tételét is. A tömegközlekedés még nem rossz. Ha a közlekedőknek a tényleges költségeket kellene megfizetniük, vagyis érvényesülne a "szennyező fizessen" elve (s nem pedig az egész lakosságra hárulnának a terhek!), akkor már nem érné meg a személyautós közlekedést előnyben részesíteni.  A negatív externáliák (a termék árába nem beleszámított külső hatások) belsővé tétele még igen sok területen nem történt meg. Alapvető szemléleti problémák vannak a reklámokkal kapcsolatban. Már önmagában az is környezet-ellenes, hogy folytonos fogyasztásra ösztönöz és téves – az anyagiasságra, fogyasztási javakra alapozott – értékrendszert épít be az emberek tudatába. 

Művészetek

A körülöttünk lévő világ megismerésének, befogadásának, leírásának, illetve ábrázo-lásának többféle módja van. A megközelítés lehet tudományos (egzaktságra törekvő) gondolkodásmód, alapulhat hiten (vallás, mítosz), érzelmi síkon pedig a művészi kifejezésmódokat használhatja. Gondolkodásunkban a háromféle megközelítés keveredik, ám mindhárom egyenértékű. A művészi alkotások megismerése, befogadása, megértése elősegíti a személyiség fejlődését. A felemelő, katartikus élmények hozzájárulnak a megismeréshez és a világ olyan oldalát mutatják meg, amely minden más irányból nézve rejtett marad. A művészet számos ember számára önmagában is elsőrendűen fontos, mint a külvilágról szóló információk hordozója, közvetítője, emellett az érzelmeken alapuló (affektív) tanulás elősegítője, és egyszerűen az érdeklődés felkeltésére, a ráhangolásra is alkalmas.  

A felvilágosodás, a technológiai, informatikai forradalom a túlnyomóan tudományos alapokra kényszerített világnézet bevezetésének kísérlete a művészeteket háttérbe szorította, lefokozta. A művészeti alkotások (figyelemfelkeltő vagy illusztratív) alkalmazása azonban mindenkor előfordult kiváló pedagógusok gyakorlatában. Látványos terjedését talán a pedagógia verbális-kognitív oktatási irányba való eltolódásának megérzése, vagy felismerése váltotta ki. A NAT is hangsúlyozza a művészeti nevelés jelentőségét. A környezeti nevelésben a művészetek és (legtöbbször laikus szinten ugyan) a művészi kifejezésmódok egyre nagyobb teret kapnak, irodalmi szöveggyűjtemények, daloskönyvek jelennek meg, drámapedagógiai módszerek terjednek, kreatív és kézművesműhelyek működnek. 

A világot fokozatosan elönti a verbális közlést felváltó vizuális információ, sokszor igénytelen formában. Az egyre terjedő funkcionális írástudatlanság nagyszerű táptalajt biztosít a vizuális giccseknek, zenei közhelyeknek és mindannak, ami - közvetve - az emberi szellemet védtelenné, kiszolgáltatottá és kívülről irányíthatóvá teszi. Ezzel szembeszállni csak összehangolt, tudatos neveléssel, értékek felmutatásával, fontos összefüggések megismertetésével és önálló gondolkodásra való neveléssel lehet.

Nagyon fontos, hogy minél több pedagógus alkalmazza az oktatás során a zene, az irodalom, a képzőművészet, a mozgásművészet, a népművészet alkotásait, és nem csupán a hagyományos és steril értelemben vett szemléltetés céljaira, hanem az egyes tantárgyak határainak „elmosására”, a minden egy élményének elmélyítésére, a mélyben rejlő lényegi azonosságok felismertetésére is. Az oktatás, nevelés során szükséges a segítő, magyarázó, szemléltető és kedvcsináló eszközként használni a képzőművészetek, a festészet, a szobrászat, az építészet, a grafika, a fotó és filmművészet mesterműveit. Hangsúlyozni kell a természetes, szerves környezetben ábrázolt emberalakok harmóniáját, a természeti tanulmányokat, tájképeket, állat- és növényábrázolásokat, tudományos művek – akár lexikonok – művészi illusztrációit és azt a magától értetődő természetességet, amellyel a létező világot annak minden porcikájával, szépségével és rútságával együtt minden kor művészei egynek és elválaszthatatlan egységnek tekintették.

A környezettel való közvetlen, gyakorlati ismerkedés nagyszerű formája az ábrázolásra, megértésre, újrateremtésre tett kísérlet. A képzőművészet oktatásában, megismerésében komoly hozadéka lehet a természetes anyagok, földfestékek, növényi nedvek, természetes hamu vagy zsírok gyakorlati alkalmazásának, de ugyanígy alapanyagként használhatók a kavicsok, a falevelek, vagy a természet magnetofonszalagra rögzített hangjai, neszei is.

A rajzi-vizuális nevelés keretei között is meg lehet teremteni azt a kapcsolatot a gyermekek és a környezet, s annak legparányibb, észre sem vett vagy legyintve piszoknak, kártékonynak, egészségtelennek minősített elemei között, mely kapcsolat értékek és szépségek felismeréséhez, s helyes értékrenden alapuló szemlélet kialakulásához vezet. Célszerű lenne tudatosítani, hogy a környezet sokrétegű, dinamikus, eleven és érzékeny dolog, hogy kozmikus, kémiai, biológiai, vizuális, érzelmi és művészeti jellegekkel - s még mi mindennel! - egyaránt rendelkezik, s káros vagy hasznos, fontos vagy elhanyagolható, érdekes vagy közömbös, szép vagy rút részekre tagolása szubjektív, a helyzettől, a mindenkori szempontunktól függő.

 A világ valódi megismerése elképzelhetetlen úgy, hogy egy középiskolás magas óraszámban tanul matematikát vagy egy szűken vett tudományos értelemben kidolgozott és zamatavesztett nyelvtani tananyagot, miközben esetleg életében nem hallott még a Gilgamesről vagy Raffaellóról, nem hallgatott végig egy Mozart-szimfóniát, és fogalma sincs róla, hogy ki Henry Moore vagy Mikis Theodorakis. A múzeumok, képtárak, kiállítások, színházak, filmklubok, hangversenytermek és csillagvizsgálók látogatásának a nevelés elengedhetetlen részének kell lennie. Az iskolai és az iskolán kívüli, azon túli világ is értékes értesüléseket nyerhetne a környezetről, s ami ennél sokkal fontosabb: érdeklődését, szimpátiáját is felkelthetnék magas szakmai színvonalú, de közérthető és szépen illusztrált kiadványok, akár füzet- vagy könyvsorozatok. 

A médiaoktatás korszerű tartalommal történő megtöltése elősegítheti a tanulók kritikai gondolkodása fejlődését és a kritikus médiafogyásztás elterjedését. A műalkotások befogadásának katartikus élménye általánosan segíthetnek az emberek és környezetük konfliktusai felismerésében, a harmónia megkeresésében és igénylésében. A filmművészet pedagógiai integrációjának kérdése máig sem megoldott, az ezoterikus filmesztétika tantárgy nem ad kellő élményalapot a filmművészet alkotásai befogadásához, értékeléséhez és igényléséhez. A környezeti problémákat tágabb összefüggésekben ábrázoló művészeti alkotások leginkább a fantasztikus irodalom, képregények és filmek műfaji kereteiben jelentek meg. Azok a művek, amelyek a környezetképek jövőbeni ábrázolásával foglalkoznak (akár nyelvi, akár képi esetleg zenei formanyelvek felhasználásával), rendkívül fontos környezeti nevelési eszközök lehetnek, megfelelő pedagógiai módszereket alkalmazva.

A tudomány és a környezeti nevelés kapcsolata

A tudomány a világ megismerésének, leírásának egyik módja. Fejlődése során egyre újabb tudományterületek, tudományágak jöttek létre, melyek képviselői egyre kevésbé ismerik, értik egymás kutatásait. Mára kialakultak a környezettudományok. E név alatt nem egyetlen diszciplinát értünk, hanem számos olyan terület összességét, kölcsönhatását, amelyek integrálása szintén alig lehetséges már - pedig kikerülhetetlen feladat. A fenntarthatóságra vonatkozó kutatások igénylik a természet-és társadalomtudományok (ezen belül a magatartástudomány, a jog, az etika, a szociológia és a közgazdaságtan) egyes ágainak integrációját, közös területeken való együttes munkáját.

A tudomány és a környezeti nevelés kapcsolatát több szinten is meg lehet fogalmazni. Számos a környezetre káros emberi tevékenység a tudománynak köszönheti létét, hatékonyságát, mértékét (ez akkor is igaz, ha akár ugyanezek a tevékenységek az emberiség számára fontosak). Ugyanakkor a tudománytól elvárható számos környezeti probléma megoldásának megalapozása. A tudomány (a kémiától, biológiától kezdve egészen a pszichológiáig, neveléstudományig) is szolgáltatja azokat az alapadatokat, ismereteket, eljárásokat amelyeket a környezeti nevelés során felhasználunk. Másfelől nézve a kérdést, a tudomány művelőire ugyanúgy érvényes mindaz, amit a környezeti nevelésről mondunk, mint bármely más emberre.

A környezeti problémák a tudomány számára is kihívást jelentenek, de helyzete, lehetősége, a kutatók személyes helyzete nem mentes az ellentmondásoktól. Egyre szaporodik a természetre és környezetre vonatkozó ismeretek mennyisége, és az ilyen kutatási témák száma. (Szinte divattá vált ez a terület.) Egyre több forrásból lehet ilyen témájú kutatásokra támogatást szerezni (pl. OTKA, PHARE, KKA ...), de a források nem elegendőek ahhoz, hogy akár csak hazánk természeti, környezeti állapotáról naprakész, folyamatos információhoz jussunk.  Sok esetben azonban ilyen köntösben adják el a valódi problémákkal, azok megoldásával nemigen kapcsolatos, sőt a környezetre nézve veszélyes eredményeket produkáló kutatásokat is. Ilymódon a természetvédelem, környezetvédelem szavak értéke a tudományban is devalválódik, néha negatív értelművé válik.

Világszerte felismerhető trend, hogy a tudományokba vetett korábbi hit meginog, és a tudományok és az emberek között is egyre szélesebb szakadék tátong. Ebben szerepet játszanak konkrét csalódások (pl. az atombomba kifejlesztése, a rák, az AIDS elleni tehetetlenség látszata, a humán genom titkának megfejtése miatti félelem, az első emberi klón sikeressége miatti világméretű felháborodás stb) ugyanúgy, mint az egyre magasabb szintű, egyre magasabb ismereteket követelő tudományos kutatás fokozódó meg nem értése, a tudományos kutatástól és eredményektől való elidegenedés. Mindezek okai lehetnek annak, hogy napjainkban az áltudományok terjedése és népszerűsége fokozódik. 

A tudomány nem mindenható, nem csalhatatlan. A tudományosság egyik kritériuma az, hogy ismerik és ismertetik az állítások megbízhatóságát vagy bizonytalanságát. Ez az igény sok sürgető környezeti kérdésben is megakadályozza, hogy azonnali konszenzus szülessen, amikor kutatók véleményét kérik. A tudomány végletes széttagoltsága nehezíti a környezeti gondolkodás közös elsajátítását. 

Egyre több az olyan kutató, aki tisztában van az emberiség előtt álló feladattal, annak nagyságával, a tudományok feladatával, felelősségével, lehetőségeivel. Hazánkban például stratégiai tervezés indult a biodiverzitás megőrzésére, elkészült Magyarország környezeti jövőképéről egy MTA tanulmány. Mégis a kutató társadalom úgy érzi, hogy a környezeti problémákhoz (melyek nem tudományos, hanem döntéshozói, végrehajtási megoldásra várnak) csak magánemberként van köze. Sok kutató vallja, hogy a tudományos kutatás autonómiáját, szabadságát - bármilyen kapcsolata legyen a környezettel, az emberiséggel - nem szabad kurtítani, mert az a tudományt lényegétől fosztja meg, s a tudományos eredmények felhasználásáért nem a tudósok a felelősek. Az, hogy a fenti problémákra ki milyen választ ad, részben környezeti nevelési feladat.

Vallás és a környezeti nevelés

A vallásnak és a vallásos hitnek életformáló szerepe és ereje van az ember személyes életében. A nagy világvallásokra mind jellemző, - csak hangsúlyeltolódások adódnak magyarázóik által - hogy szeretik és tisztelik a teremtett világot, az Életet szentségnek tekintik, hangsúlyozzák a környezet és az ember közösségét,  útmutatást adnak az ember számára, hogy hogyan élhet harmonikus kapcsolatban környezetével. 

A legtöbb világvallás szerint Isten szeretetből teremtette a világot. Buddha, Jehova és Jézus tanításában és magatartásában is megtalálható a teremtmények szeretete, az élet tisztelete és a Gondviselő Istenbe vetett bizalom, mely megóv a javak felhalmozásától, a pénz és gazdagság bálványozásától, az aggodalmaskodástól, az ítélkezéstől - amely  diszkriminációhoz vezet - és a gyűlölködéstől, az erőszaktól. Ez  nemcsak a másik ember iránti szeretetet jelenti, hanem minden más teremtményét is. Különösen erős a természet, az univerzum és az ember egységének ábrázolása, a többi élőlény egyenrangú tisztelete a buddhizmusban.


A hívő életmód:

· személyes döntésen alapuló tudatos életforma,

· közösségi, egyházi keretben erősíthető és gyakorolható,

· kívülállók felé tanítható ill. bemutatható az úgynevezett bizonyságtétel által (misszió), 

· a gyermekek nevelését segíti családban, iskolában és egyházban (hitoktatás).

A hívő életmód egy erkölcsi rendere épül, amelynek éthosza az egyéni felelősségre és tudatos döntésre épülő életvitel, amelyben szerepet kap a környezet és a többi élőlény iránti szeretet és felelősség is. A vallásnak nemcsak tanrendszere, hanem erkölcsi követelményei is vannak. A vallásos környezeti nevelést tehát az etika gyakorlati oldala felől lehet eredményesen megközelíteni. 

Természetesen sokan lazán és felszínesen tartoznak a vallásosak közé, azok, akiknek gondolkozását és döntéseit nem a vallásuk befolyásolja, hanem a mindennapi környezet, a divat, a reklámok, a pillanatnyi valós vagy vélt érdekeik stb. Vannak elkötelezett emberek, akik következetesen szeretnének élni vallásuk erkölcsi tanításai szerint. Erre a társadalmi csoportra számíthatunk a környezeti nevelés valláson alapuló stratégiájának építésekor is. 

Az 1980-as évek végétől  megjelent a nemzetközi és ökumenikus konferenciákon az "Igazság, Béke és a Teremtett világ megőrzése" téma, és ezek nyomán kialakult az ún. ökoteológia, (majd ennek további változatai) mint irányzat és folyamat. Hazánkban még nem talált sok követőre, de ennek szószólói jelzésszerűen jelen vannak mind a római katolikus, mind a protestáns egyházakban. Láthatók ezek a TV ökológiai műsorában, egyházi sajtókiadványokban, hittankönyvekben, szemináriumok és konferenciák programjaiban.

A Magyar Katolikus Püspöki Kar 1977-ben megjelent Körlevele (Igazságosabb és testvériesebb világot) szembenéz átmeneti korunk legtöbb társadalmi kihívásával. Tágabb értelemben az egész szöveg, és a környezetről mondottak is igen jól használhatók a környezeti neveléshez.

Számos vallásos közösség, mozgalom folytat a környezet- és természetvédelemmel szoros, vagy lazább kapcsolatban álló tevékenységet, vagy nevel erre (pl. Bokor bázisközösségek,  Jézus Testvérei Evangélikus Szerzetesrend).

A világvallások tanítása szerint  Istent nem lehet másként viszontszeretni csak teremtményeiben. Ez  nemcsak a másik ember iránti szeretetet jelenti, hanem minden más teremtményét is. Ennek újra felismerése az egyházak tanítói - lelkészek, hitoktatók, papok és más munkatársak - részéről eredményezheti azt a környezeti nevelést, melynek messzire kiható hullámai lehetnek, hiszen az egyház az embereket a bölcsőtől a sírig elérheti és elkísérheti. Az egyházaknak a hívők számára az egész életet átfogó tudat-és attitűdformáló, szokás alakító  lehetősége van, ezért nagy a felelőssége a környezeti nevelés terén is. A pasztorális tevékenységben a hívő emberekkel és a közösséggel való kapcsolatokban fontos a közös környezet iránti felelősség és a az életvitel hangsúlyozása (amely megjelenik a világvallások vezetőinek nyilatkozataiban, Vatikántól a Dalai Lámáig). 

Önkormányzatok, helyi társadalmi szervezetek és környezeti nevelés

A környezetvédelemben, a nevelés-oktatásban, közelebbről a környezeti nevelésben is érvényesül a szubszidiaritás elve. Eszerint a feladatokat a lehető legalacsonyabb társadalmi illetve állami szinten kell megoldani. A helyi társadalom önállóságát az önkormányzatiság elve testesíti meg, ami a szubszidiaritással összevetve azt jelenti, hogy a helyi társadalom szintjén az önkormányzatoknak kell elsősorban felelősséget vállalni a környezetvédelmi feladatokért.

A környezetvédelmi tevékenység, illetve általában a környezettudatos életvitel kialakítása szempontjából a helyi közösségeknek kiemelkedő fontossága van, mert:

- az emberek életét közvetlenül érintő környezeti problémák jelentős része helyi szinten keletkezik, és elsősorban helyi szinten kezelhető;

- a környezet védelmére irányuló tevékenység legjobban a helyi közösségek szintjén szervezhető, a helyi közösségek megfelelő környezeti tudatossága az előfeltétele a regionális és országos szintű kezdeményezések összehangolásának és ezáltal sikerességének;

- elsősorban helyi szinten szervezhetők sikeres környezetvédelmi akciók, amelyek a lakosság számára tudatosítják a hosszú távú, tágabb - regionális, országos, nemzetközi, globális - szemléletű környezetvédelmi tevékenység illetve környezettudatos életvitel fontosságát.   

A helyi közösségek szervezése megvalósulhat spontán módon és intézményesített formában. A helyi közösségek szervezésének legfontosabb intézményi kerete napjainkban a helyi önkormányzat. Rendelkezik a legitimációval, helyismerettel, valamint a közigazgatási és pénzügyi eszközökkel, amelyek képessé és egyben felelőssé teszik e feladat ellátására. Szükségszerű, hogy a környezeti nevelésben is fontos szerepet játsszon. A helyi közösség környezetvédelmi tevékenységének, környezettudatos életvitelének kialakítása azonban lehetetlen pusztán hatósági, azaz autoriter eszközökkel.  A helyi környezeti nevelés illetve társadalmi tudatformálás alapkérdése, hogy van-e a fenntartható fejlődés szemléletének helyi mozgástere. A helyi környezeti nevelés és tudatformálás lehetséges kiindulópontja a helyi környezeti problémák feltárása és a helyi értékek tudatosítása. A környezetvédelem azonban globális probléma is, ezért a helyi környezeti nevelésnek a globális szempontokra is mindig tekintettel kell lennie.

 
Az önkormányzatok környezetvédelmi és oktatási-nevelési feladatai törvényi kötelezettség formájában jelennek meg A helyi önkormányzatokról szóló 1990. évi LXV. törvényben és A környezet védelmének általános szabályairól szóló 1995. évi LIII. törvényben. 

A helyi önkormányzatokról szóló törvény 8.§ (1) bekezdése többek között kimondja: “A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme... az óvodáról, az alapfokú nevelésről, oktatásról... valamint a gyermek és ifjúsági feladatokról való gondoskodás; a közösségi tér biztosítása; közművelődési, tudományos... tevékenység; ... az egészséges életmód közösségi feltételeinek elősegítése.”

E törvényi rendelkezés fő elemei a következők:

- Az önkormányzatok felelősek helyi szinten az épített és természetes környezet védelméért, valamint a jelentős környezeti szempontokkal is bíró településfejlesztési és településrendezési feladatok ellátásáért. Ugyancsak felelősek az alább részletesebben kifejtett helyi oktatási és közművelődési feladatokért. E feladataik egymással összefüggenek és kölcsönösen átfedik egymást.

- Az önkormányzatok gondoskodnak az óvodáról, valamint az alapfokú nevelésről és oktatásról. Az óvodai, valamint az alapfokú nevelés és oktatás kiemelkedő jelentőségű a környezeti tudatosság kialakításában. Az önkormányzatok felügyeleti joguk keretein belül az oktatás-nevelés részévé kell hogy tegyék a környezeti ismeretek tanítását. 

- Az önkormányzatok gondoskodnak a gyermek és ifjúsági feladatokról. A környezeti nevelés szempontjából ez elsősorban az iskolán kívüli környezeti nevelést, ismeretterjesztést, programok szervezését, a gyermekek és fiatalok helyi környezetvédelmi akciókba való bevonását jelenti.

- Az önkormányzatok feladata a közösségi tér biztosítása. Ez sokféleképpen értelmezhető fogalom. Egyik lehetséges értelmezése az átvitt értelemben vett közösségi tér, vagyis a közösségi élet, a közösségi atmoszféra kialakítása, amelynek része a helyi közösség együttes tevékenysége a helyi természetes és épített környezet megóvása és javítása érdekében.

- Az önkormányzatok felelősek helyi szinten a közművelődési és tudományos tevékenység előmozdításáért. A közművelődési feladatok ellátásán belül nagy jelentőségű a környezeti ismeretterjesztés. Ez elsősorban a felnőtt lakosságot célozza meg. A közművelődés az a tevékenység, amelynek keretén belül a legjobb lehetőség nyílik - ami a felnőtt lakosságot illeti - a globális környezeti ismeretek terjesztésére. A környezeti ismeretterjesztés akkor lehet igazán hatékony, ha a globális ismereteket a helyi problémákkal és akciókkal összefüggésben mutatja meg.

- Az önkormányzatok felelősek az egészséges életmód közösségi feltételeinek megteremtéséért. E feladatkör összefoglalja az összes fentebb említettet, így ide tartozik az egészséges életmódhoz szükséges infrastruktúra megteremtése, az ismeretek terjesztése és a helyi közösség szervezése.

A környezetvédelmi törvény IV. fejezete határozza meg a helyi önkormányzatok környezetvédelmi feladatait. A 46.§ (1) bekezdés értelmében a települési önkormányzat a környezet védelme érdekében:

- a Nemzeti Környezetvédelmi Programban foglalt célokkal, feladatokkal és a település rendezési tervével összhangban illetékességi területére önálló települési környezetvédelmi programot dolgoz ki;

- elemzi, értékeli a környezet állapotát illetékességi területén, és arról szükség szerint, de legalább évente egyszer tájékoztatja a lakosságot - ez utóbbi kötelezettség megjelenik a környezeti tájékoztatásról szóló 51.§-ban is.

A környezeti nevelés szempontjából is fontos közigazgatási  eszközökről van itt szó:

- A települési környezetvédelmi program keretet biztosíthat, sőt a környezeti célok hatékony megvalósítása érdekében kell is hogy biztosítson a helyi környezeti nevelés, ismeretterjesztés és tájékoztatás elveinek, céljainak és eszközeinek megállapításához. 

- A lakosság felé irányuló rendszeres átfogó tájékoztatás hatékony eszköze lehet a helyi környezeti problémák, megoldási lehetőségek és az eredmények illetve kudarcok bemutatásának, egyúttal a lakosság közreműködési lehetőségei megismertetésének.  

A környezetvédelmi törvény V. fejezete szól - többek között - a környezeti nevelésről, képzésről, művelődésről. Az 54.§-a állampolgári jogként rögzíti a környezeti ismeretek megszerzését és fejlesztését, amelynek fő eszközei az óvodai nevelés, iskolai nevelés, képzés, művelődés, iskolarendszeren kívüli oktatás és továbbképzés, ismeretterjesztés, könyvkiadás. A törvény e jog érvényesítését elsősorban állami és önkormányzati feladatként határozza meg. Az 54.§ (6) bekezdése meghatározza a környezeti oktatás és ismeretterjesztés körét: “A környezeti oktatásnak és ismeretterjesztésnek az alapvető komplex (természettudományi-ökológiai, társadalomtudományi, műszaki-technikai,) ismereteken túl a szakmák gyakorlásához szükséges környezetvédelmi ismeretekre, a környezetet veszélyeztető tevékenységekre, a veszélyhelyzet megelőzésének és elhárításának alapvető kérdéseire, az egészséget befolyásoló környezeti hatásokra, továbbá a környezet védelmével kapcsolatos állampolgári jogok és kötelezettségek ismertetésére is ki kell terjednie.”

A helyi önkormányzat, mint iskolafenntartó, részt vesz az oktatási intézmény programjának a kialakításában és betartatásában, amin keresztül érvényesítheti a környezeti nevelés szempontjait. A település oktatáspolitikai koncepciója az a dokumentum, amely az iskolai környezeti nevelés követelményeit és garanciáit kell hogy rögzítse. A programok, feladatok végrehajtása szempontjából fontos, hogy az önkormányzatnak legyen környezetvédelmi ügyintézője, aki a környezeti nevelési tevékenység szervezésében is részt vesz.

A környezet- és természetvédelmi projekteknek otthont adó településeken a helyi társadalom környezeti nevelése rendszerint különféle formák egymást megerősítő hatásán alapul. Ilyen formák: az értékek szétsugárzása, előadások, kurzusok, tréningek, népfőiskolák, a helyi médiumok tevékenysége valamint – olykor – az önkormányzat környezetvédelmi munkájának nyilvánosságra kerülése, fórumok, közmeghallgatás továbbá akciók.

A helyi társadalom életét, környezetkulturáját nemcsak az önkormányzat, hanem a saját kezdeményezésű, a törvényességi keretek között működő civil szervezetek aktivitása, tevékenysége is befolyásolja. Magyarországon a rendszerváltozást követő időszakban rendkívül sok és az Európai Közösségben is közfigyelmet és értékelést kiváltó környezetvédő és környezeti nevelő civil szervezet jött létre. A nyolcvanas években kibontakozó és megerősödő zöld mozgalomnak több, legalább három gyökere van  az erőszakmentes-békemozgalmi, a közösségben más életmódot élni akaró és a természet-környezetvédelmi. Döbbenetes módon fonódnak egybe a vallási-bázisközösségi-erkölcsi, közösségi célok a teremtés megóvásának akarásával.

1949-ben jelenik meg Bulányi György karácsonyi elmélkedése, a "Régi Írás", mint a Bokor katolikus bázisközösség "zöld filozófiájának" első dokumentuma. 1974-ben megalakul a Magyar Madártani Egyesület, majd 1976-ban a Vásárhelyi István Természetvédő Kör. Ezek az egyesülések a természetvédelmi témájú kutatások mellett igen jelentős szerepet vállaltak a természetvédelmi nevelőmunkában. Táborokat szerveztek, iskolai foglalkozásokat vezettek, s az ország számos pontján elkezdték működésüket a "madarász sulik". 1977 nyarán volt a Bokor bázisközösség első olyan tábora, melyben külön napja volt a természetvédelemnek. Ebben az időszakban indulnak a MME Természetvédelmi és Ornitológiai Táborai (TOT), melyek már nemcsak egy szűkebb körnek szerveződnek, hanem egy szélesebb bázisra támaszkodva ismertették meg a résztvevőket a hazai természet értékeivel, megóvásuk módjával. A TIT az 1980-as évek végéig csaknem 20 éven keresztül megrendezte a Környezetvédelmi Nyári Egyetemeket. 

A nyolcvanasak évektől sorra alakulnak meg azok az egyesületek, melyek célkitűzései között fontos szerepet kapott a környezeti nevelés is (1981.: BAZ-megyei Természetvédelmi Egyesület, ITDK, 1985.: BME Zöld Klub, Kaán Károly Ökológiai Klub, 1986.: Reflex, 1987.: CSEMETE, 1988.: Biokultúra Egyesület, E-Misszió, Levegő Munkacsoport, IKSZ, 1989.: Magyar Természetvédők Szövetsége, Fauna Klub, 1990.: Zöld Szív Ifjúsági Természetvédő Mozgalom, Fauna Egyesület, Védegylet,1999, JŐNEK 2000 stb.) Jellegéből adódóan természetesen minden egyesület más-más aspektusból valósítja meg a környezettel való harmonikus együttélésre nevelést. Van olyan szervezet, mely külön pedagógiai, erdei iskolai vagy ifjúsági szakosztályt működtet. Mások egy-egy témakör területén fejtenek ki intenzív munkát (közlekedés, kerékpározás, életmód, hulladék, fogyasztói szokások stb.) Ha áttekintjük a környezeti nevelés különböző területeit és számba vesszük a civil szervezetek működési területeit, akkor szembeötlő hiányokat találhatunk. Míg a természetvédelemmel foglalkozó szervezetek aránya bőséges, addig a speciálisabb környezetvédelmi témákkal (levegő, hulladék stb.), az egészségneveléssel és életmóddal, vagy az állatvédelemmel kapcsolatos tevékenységek sok helyen hiányoznak.

Annak a felismerésnek a nyomán, hogy a környezeti nevelés hatékonyságának, szakmai színvonalának növelése elengedhetetlen, s erre a társadalmi igény is egyre nagyobb, a kilencvenes években új folyamat kezdődött el. Ennek eredményeképpen több olyan országos egyesület alakult, melyeknek céljai között az első és a legfontosabb helyen a környezeti nevelőmunka segítése szerepel.

Az Erdei Iskola Egyesület, a Természet-  és Környezetvédő Tanárok Egyesülete, a Magyar  Környezeti Nevelési Egyesület, a Környezeti Nevelési Iskolahálózat, valamint a Körlánc Országos Környezeti Nevelési Egyesület tagjai főleg olyan pedagógusok, ill. oktatási intézmények, melyek munkájukhoz szeretnének egyre több információt, szakmai és módszertani segítséget kapni. Ezek között hálózati együttműködés is létesült, amelyet Internet Honlapok, hírlevelek, kiadványok, konferenciák és a kormányzattal való együttműködés sok más munkaformája jellemez.

A helyi zöld civil szervezetek jelenléte esetén a településeken a környezeti tudatosság erőteljesebben mutatkozik meg a szervezet tevékenységének gyűrűjében, a körülötte dolgozó társadalmi csoportok soraiban. 

A helyi szükségletek a helyi társadalom környezeti nevelése terén általában a következők:

- a "saját hely" ismerete (domborzat, felszín, mikroklíma, vizek, talaj, természeti értékek, azok veszélyeztetettsége stb.),

- a "saját hellyel" való lelki azonosulás, a helyet magáénak vallás, közösségi érzés, tudat, a gondoskodás, a védelem attitűdje,

- állampolgári szintű figyelem, ismeretek a helyi természet illetve környezet védelmének regionális, országos, globális beágyazottságáról, összefüggéseiről, a környezetpolitika irányultságáról,

- a helyi természet illetve környezet védelmének stratégiája, eszközei, a megvalósítási készség,

- a helyi közösség közös erkölcsi rendje, kommunikációja,

- a "helyi védelem  cselekvő részese" attitűd kialakulása, működése,

- a természet- illetve környezetvédelemben való közösségi részvétel természetessé válása.

A helyi társadalom környezeti nevelésére az alábbi lehetőségek kínálkoznak:

· alapfeltétel az önkormányzati törvény által biztosított autonómia,

· a környezet védelmének általános szabályairól szóló 1995. évi LIII tv. IV. 

       fejezetében (A helyi önkormányzatok környezetvédelmi feladatai) foglaltak 

        megvalósítása,

· a helyi civil környezetvédők aktív jelenlétének felhasználása, a velük való együttműködés,

· a környezetvédelmi törvényben foglalt önkormányzati feladatok (önálló települési környezetvédelmi terv készítése, a helyi környezet állapotának felmérése, évenkénti ismertetése a lakossággal) kiterjesztése közösségi, összehasonlító kockázatbecslésen és kollaboratív, együttműködő tervezésen  alapuló akcióprogram irányába, illetve a fenti akcióprogram további kiterjesztése a Riói folyamat elvárásainak megvalósítása irányába, a helyi ökológia és ökonómia,  környezet és fejlődés lehetséges összekapcsolása felé (Helyi feladatok a XXI. Századra - típusú gondolkodás és a helyi fenntarthatóságot elősegítő folyamatok indukálása).

Nemzetközi kapcsolatok jelentősége a környezeti nevelésben

A környezeti problémák nem állnak meg a határokon, legtöbbjük csak több ország összefogásával oldható meg. Ez a felismerés számos nemzetközi egyezmény megkötését is elősegítette, mindenekelőtt az 1992-es Rio de Janeiró-I Környezet és fejlődés világtalálkozón, amelynek tizedik évében, 2002 szeptemberében kerül megrendezlésre a Johannesburgi Világcsűcs a Fenntartható Fejlődés címmel.  Magyarország geopolitikai helyzeténél, földrajzi, ökológiai, etnikai stb. adottságainál fogva nyitott ország, amelynek a széles nemzetközi együttműködésre az átlagosnál nagyobb szüksége van. Hazánk integrációs törekvései, amelyek az Európai Unióhoz való csatlakozásunkat szorgalmazzák, megkövetelik azt, hogy az EU környezetpolitikájához illeszkedő hazai környezetvédelmi és környezeti nevelési normáink, eszközeink és módszereink legyenek. Az EU fenntartható fejlődésről szóló programja hazánk számára is modell, egyben kötelező érvényű felismerés. Fontos, hogy az országról pozitív kép alakuljon ki külföldön, ugyanakkor nekünk is jól kell ismernünk más országok problémáit, eltérő gondolkodásmódját. Másfelől, hasznos a külföldi környezeti nevelési célokat, módszereket, tapasztalatokat ismerni és – ahol érdemes – adaptálni.

A fenntartható fejlődés – a jövő kívánatos útja – sok tekintetben ellentmondásban áll a jelen globalizációs tendenciáival. Az ellentmondást regionális szerveződésekkel, közös, ökologikus értékrend kialakításával lehet feloldani. Ehhez nemzetközi társadalmi nyomásgyakorlásra, közös cselekvésre van szükség. A környezeti nevelésnek ebben is fontos szerep juthat. (Érdemes belegondolni, hogy milyen sokféle feladata lehetett volna és van a két ország környezeti nevelőinek a társadalmi konfliktushoz is vezető Bős-Nagymaros ügyben.)

Sokféle nemzetközi szervezet, megállapodás, illetve kormányprogram szorgalmazza a közös cselekvést, a környezet védelmét. Külföldi részről illetve nemzetközi téren adottak konkrét programok, anyagi források, intézményi háttér és megfelelő koordináció is ahhoz, hogy Magyarországról kisebb és nagyobb szervezetek, bármely korosztályba tartozó egyének a környezeti nevelés területén kapcsolatokat építhessenek ki.  

A sokféle program közül említésre méltóak a WWF, az IUCN környezeti nevelési projektjei, a PHARE együttműködés, a TEMPUS Közalapítvány programjai, az OECD ENSI nevvű szervezetének keretében zajló együttműködés, amelyet az Országos Közoktatási Intézet szakmai koordinációja segít elő. Az OECD ENSI együttműködésben épült ki a hazai ökoiskola hálózat, erősödött meg a helyi közösségek bevonására épülő környezeti nevelési fejlesztések köre, valamint számos felsőoktatási-pedagógusképzési projekt indult, amelyek célja a leendő pedagógusok felkészítése a környezeti nevelési feladataik ellátásához.

 Az Európai Közösség felé igyekvő Magyarország számára –egyebek mellett- a környezeti nevelés terén való térségi és nemzetközi együttműködések elősegíthetik céljaink megvalósulását.

